pli: Tena kho pana samayena uruvelakassapassa jaṭilassa mahāyañño paccupaṭṭhito hoti, kevalakappā ca aṅgamagadhā pahūtaṁ khādanīyaṁ bhojanīyaṁ ādāya abhikkamitukāmā honti.


layer: root

title_pli: Theravāda Vinayapiṭaka Mahāvagga

pli: Atha kho uruvelakassapassa jaṭilassa etadahosi—


pli: “etarahi kho me mahāyañño paccupaṭṭhito, kevalakappā ca aṅgamagadhā pahūtaṁ khādanīyaṁ bhojanīyaṁ ādāya abhikkamissanti.


pli: Sace mahāsamaṇo mahājanakāye iddhipāṭihāriyaṁ karissati, mahāsamaṇassa lābhasakkāro abhivaḍḍhissati, mama lābhasakkāro parihāyissati.


pli: Aho nūna mahāsamaṇo svātanāya nāgaccheyyā”ti.


pli: Atha kho bhagavā uruvelakassapassa jaṭilassa cetasā cetoparivitakkamaññāya uttarakuruṁ gantvā tato piṇḍapātaṁ āharitvā anotattadahe paribhuñjitvā tattheva divāvihāraṁ akāsi.


pli: Atha kho uruvelakassapo jaṭilo tassā rattiyā accayena yena bhagavā tenupasaṅkami, upasaṅkamitvā bhagavantaṁ etadavoca—


pli: “kālo, mahāsamaṇa, niṭṭhitaṁ bhattaṁ.


pli: Kiṁ nu kho, mahāsamaṇa, hiyyo nāgamāsi?


pli: Api ca mayaṁ taṁ sarāma—


pli: kiṁ nu kho mahāsamaṇo nāgacchatīti?


pli: Khādanīyassa ca bhojanīyassa ca te paṭivīso ṭhapito”ti.


pli: “Nanu te, kassapa, etadahosi—


pli: ‘etarahi kho me mahāyañño paccupaṭṭhito, kevalakappā ca aṅgamagadhā pahūtaṁ khādanīyaṁ bhojanīyaṁ ādāya abhikkamissanti, sace mahāsamaṇo mahājanakāye iddhipāṭihāriyaṁ karissati, mahāsamaṇassa lābhasakkāro abhivaḍḍhissati, mama lābhasakkāro parihāyissati, aho nūna mahāsamaṇo svātanāya nāgaccheyyā’ti.


pli: So kho ahaṁ, kassapa, tava cetasā cetoparivitakkamaññāya uttarakuruṁ gantvā tato piṇḍapātaṁ āharitvā anotattadahe paribhuñjitvā tattheva divāvihāraṁ akāsin”ti.


pli: “mahiddhiko kho mahāsamaṇo mahānubhāvo, yatra hi nāma cetasāpi cittaṁ pajānissati, na tveva ca kho arahā yathā ahan”ti.


pli: Atha kho bhagavā uruvelakassapassa jaṭilassa bhattaṁ bhuñjitvā tasmiṁyeva vanasaṇḍe vihāsi.


pli: Pañcamaṁ pāṭihāriyaṁ.


pli: Tena kho pana samayena bhagavato paṁsukūlaṁ uppannaṁ hoti.


pli: Atha kho bhagavato etadahosi—


pli: “kattha nu kho ahaṁ paṁsukūlaṁ dhoveyyan”ti?


pli: Atha kho sakko devānamindo bhagavato cetasā cetoparivitakkamaññāya pāṇinā pokkharaṇiṁ khaṇitvā bhagavantaṁ etadavoca—


pli: “idha, bhante, bhagavā paṁsukūlaṁ dhovatū”ti.


pli: “kimhi nu kho ahaṁ paṁsukūlaṁ parimaddeyyan”ti?


pli: Atha kho sakko devānamindo bhagavato cetasā cetoparivitakkamaññāya mahatiṁ silaṁ upanikkhipi—


pli: “idha, bhante, bhagavā paṁsukūlaṁ parimaddatū”ti.


pli: “kimhi nu kho ahaṁ ālambitvā uttareyyan”ti?


pli: Atha kho kakudhe adhivatthā devatā bhagavato cetasā cetoparivitakkamaññāya sākhaṁ onāmesi—


pli: “idha, bhante, bhagavā ālambitvā uttaratū”ti.


pli: “kimhi nu kho ahaṁ paṁsukūlaṁ vissajjeyyan”ti?


pli: “idha, bhante, bhagavā paṁsukūlaṁ vissajjetū”ti.


pli: Atha kho uruvelakassapo jaṭilo tassā rattiyā accayena yena bhagavā tenupasaṅkami, upasaṅkamitvā bhagavantaṁ etadavoca—


pli: “kālo, mahāsamaṇa, niṭṭhitaṁ bhattaṁ.


pli: Kiṁ nu kho, mahāsamaṇa, nāyaṁ pubbe idha pokkharaṇī, sāyaṁ idha pokkharaṇī.


pli: Nayimā silā pubbe upanikkhittā.


pli: Kenimā silā upanikkhittā?


pli: Nayimassa kakudhassa pubbe sākhā onatā, sāyaṁ sākhā onatā”ti.


pli: “Idha me, kassapa, paṁsukūlaṁ uppannaṁ ahosi.


pli: Tassa mayhaṁ, kassapa, etadahosi—


pli: ‘kattha nu kho ahaṁ paṁsukūlaṁ dhoveyyan’ti?


pli: Atha kho, kassapa, sakko devānamindo mama cetasā cetoparivitakkamaññāya pāṇinā pokkharaṇiṁ khaṇitvā maṁ etadavoca—


pli: ‘idha, bhante, bhagavā paṁsukūlaṁ dhovatū’ti.


pli: Sāyaṁ, kassapa, amanussena pāṇinā khaṇitā pokkharaṇī.


pli: ‘kimhi nu kho ahaṁ paṁsukūlaṁ parimaddeyyan’ti?


pli: Atha kho, kassapa, sakko devānamindo mama cetasā cetoparivitakkamaññāya mahatiṁ silaṁ upanikkhipi—


pli: ‘idha, bhante, bhagavā paṁsukūlaṁ parimaddatū’ti.


pli: Sāyaṁ, kassapa, amanussena upanikkhittā silā.


pli: ‘kimhi nu kho ahaṁ ālambitvā uttareyyan’ti?


pli: Atha kho, kassapa, kakudhe adhivatthā devatā mama cetasā cetoparivitakkamaññāya sākhaṁ onāmesi—


pli: ‘idha, bhante, bhagavā ālambitvā uttaratū’ti.


pli: Svāyaṁ āharahattho kakudho.


pli: ‘kimhi nu kho ahaṁ paṁsukūlaṁ vissajjeyyan’ti?


pli: ‘idha, bhante, bhagavā paṁsukūlaṁ vissajjetū’ti.


pli: Sāyaṁ, kassapa, amanussena upanikkhittā silā”


pli: Atha kho uruvelakassapassa jaṭilassa etadahosi—


pli: “mahiddhiko kho mahāsamaṇo mahānubhāvo, yatra hi nāma sakkopi devānamindo veyyāvaccaṁ karissati, na tveva ca kho arahā yathā ahan”ti.


pli: Atha kho bhagavā uruvelakassapassa jaṭilassa bhattaṁ bhuñjitvā tasmiṁyeva vanasaṇḍe vihāsi.


pli: Atha kho uruvelakassapo jaṭilo tassā rattiyā accayena yena bhagavā tenupasaṅkami, upasaṅkamitvā bhagavato kālaṁ ārocesi—


pli: “kālo, mahāsamaṇa, niṭṭhitaṁ bhattan”ti.


pli: “Gaccha tvaṁ, kassapa, āyāmahan”ti uruvelakassapaṁ jaṭilaṁ uyyojetvā yāya jambuyā “jambudīpo” paññāyati, tato phalaṁ gahetvā paṭhamataraṁ āgantvā agyāgāre nisīdi.


pli: Addasā kho uruvelakassapo jaṭilo bhagavantaṁ agyāgāre nisinnaṁ, disvāna bhagavantaṁ etadavoca—


pli: “katamena tvaṁ, mahāsamaṇa, maggena āgato?


pli: Ahaṁ tayā paṭhamataraṁ pakkanto, so tvaṁ paṭhamataraṁ āgantvā agyāgāre nisinno”ti.


pli: “Idhāhaṁ, kassapa, taṁ uyyojetvā yāya jambuyā ‘jambudīpo’ paññāyati, tato phalaṁ gahetvā paṭhamataraṁ āgantvā agyāgāre nisinno.


pli: Idaṁ kho, kassapa, jambuphalaṁ vaṇṇasampannaṁ gandhasampannaṁ rasasampannaṁ.


pli: Sace ākaṅkhasi paribhuñjā”ti.


pli: “Alaṁ, mahāsamaṇa, tvaṁyeva taṁ arahasi, tvaṁyeva taṁ paribhuñjāhī”ti.


pli: “mahiddhiko kho mahāsamaṇo mahānubhāvo, yatra hi nāma maṁ paṭhamataraṁ uyyojetvā yāya jambuyā ‘jambudīpo’ paññāyati, tato phalaṁ gahetvā paṭhamataraṁ āgantvā agyāgāre nisīdissati, na tveva ca kho arahā yathā ahan”ti.


pli: “Gaccha tvaṁ, kassapa, āyāmahan”ti uruvelakassapaṁ jaṭilaṁ uyyojetvā yāya jambuyā “jambudīpo” paññāyati, tassā avidūre ambo …pe…


pli: tassā avidūre āmalakī …pe…


pli: tassā avidūre harītakī …pe…


pli: tāvatiṁsaṁ gantvā pāricchattakapupphaṁ gahetvā paṭhamataraṁ āgantvā agyāgāre nisīdi.


pli: “Idhāhaṁ, kassapa, taṁ uyyojetvā tāvatiṁsaṁ gantvā pāricchattakapupphaṁ gahetvā paṭhamataraṁ āgantvā agyāgāre nisinno.


pli: Idaṁ kho, kassapa, pāricchattakapupphaṁ vaṇṇasampannaṁ gandhasampannaṁ.


pli: Sace ākaṅkhasi gaṇhā”ti.


pli: “Alaṁ, mahāsamaṇa, tvaṁyeva taṁ arahasi, tvaṁyeva taṁ gaṇhā”ti.


pli: Atha kho uruvelakassapassa jaṭilassa etadahosi—


pli: “mahiddhiko kho mahāsamaṇo mahānubhāvo, yatra hi nāma maṁ paṭhamataraṁ uyyojetvā tāvatiṁsaṁ gantvā pāricchattakapupphaṁ gahetvā paṭhamataraṁ āgantvā agyāgāre nisīdissati, na tveva ca kho arahā yathā ahan”ti.


pli: Tena kho pana samayena te jaṭilā aggiṁ paricaritukāmā na sakkonti kaṭṭhāni phāletuṁ.


pli: Atha kho tesaṁ jaṭilānaṁ etadahosi—


pli: “nissaṁsayaṁ kho mahāsamaṇassa iddhānubhāvo, yathā mayaṁ na sakkoma kaṭṭhāni phāletun”ti.


pli: Atha kho bhagavā uruvelakassapaṁ jaṭilaṁ etadavoca—


pli: “phāliyantu, kassapa, kaṭṭhānī”ti.


pli: “Phāliyantu, mahāsamaṇā”ti.


pli: Sakideva pañca kaṭṭhasatāni phāliyiṁsu.


pli: “mahiddhiko kho mahāsamaṇo mahānubhāvo, yatra hi nāma kaṭṭhānipi phāliyissanti, na tveva ca kho arahā yathā ahan”ti.


pli: Tena kho pana samayena te jaṭilā aggiṁ paricaritukāmā na sakkonti aggiṁ ujjaletuṁ.


pli: “nissaṁsayaṁ kho mahāsamaṇassa iddhānubhāvo, yathā mayaṁ na sakkoma aggiṁ ujjaletun”ti.


pli: “ujjaliyantu, kassapa, aggī”ti.


pli: “Ujjaliyantu, mahāsamaṇā”ti.


pli: Sakideva pañca aggisatāni ujjaliyiṁsu.


pli: “mahiddhiko kho mahāsamaṇo mahānubhāvo, yatra hi nāma aggīpi ujjaliyissanti, na tveva ca kho arahā yathā ahan”ti.


pli: Tena kho pana samayena te jaṭilā aggiṁ paricaritvā na sakkonti aggiṁ vijjhāpetuṁ.


pli: “nissaṁsayaṁ kho mahāsamaṇassa iddhānubhāvo, yathā mayaṁ na sakkoma aggiṁ vijjhāpetun”ti.


pli: “vijjhāyantu, kassapa, aggī”ti.


pli: “Vijjhāyantu, mahāsamaṇā”ti.


pli: Sakideva pañca aggisatāni vijjhāyiṁsu.


pli: Atha kho uruvelakassapassa jaṭilassa etadahosi—


pli: “mahiddhiko kho mahāsamaṇo mahānubhāvo, yatra hi nāma aggīpi vijjhāyissanti, na tveva ca kho arahā yathā ahan”ti.


pli: Tena kho pana samayena te jaṭilā sītāsu hemantikāsu rattīsu antaraṭṭhakāsu himapātasamaye najjā nerañjarāya ummujjantipi, nimujjantipi, ummujjananimujjanampi karonti.


pli: Atha kho bhagavā pañcamattāni mandāmukhisatāni abhinimmini, yattha te jaṭilā uttaritvā visibbesuṁ.


pli: Atha kho tesaṁ jaṭilānaṁ etadahosi—


pli: “nissaṁsayaṁ kho mahāsamaṇassa iddhānubhāvo, yathayimā mandāmukhiyo nimmitā”ti.


pli: “mahiddhiko kho mahāsamaṇo mahānubhāvo, yatra hi nāma tāva bahū mandāmukhiyopi abhinimminissati, na tveva ca kho arahā yathā ahan”ti.


pli: Tena kho pana samayena mahā akālamegho pāvassi, mahā udakavāhako sañjāyi.


pli: Yasmiṁ padese bhagavā viharati, so padeso udakena na otthaṭo hoti.


pli: Atha kho bhagavato etadahosi—


pli: “yannūnāhaṁ samantā udakaṁ ussāretvā majjhe reṇuhatāya bhūmiyā caṅkameyyan”ti.


pli: Atha kho bhagavā samantā udakaṁ ussāretvā majjhe reṇuhatāya bhūmiyā caṅkami.


pli: Atha kho uruvelakassapo jaṭilo—


pli: “mā heva kho mahāsamaṇo udakena vūḷho ahosī”ti nāvāya sambahulehi jaṭilehi saddhiṁ yasmiṁ padese bhagavā viharati taṁ padesaṁ agamāsi.


pli: Addasā kho uruvelakassapo jaṭilo bhagavantaṁ samantā udakaṁ ussāretvā majjhe reṇuhatāya bhūmiyā caṅkamantaṁ, disvāna bhagavantaṁ etadavoca—


pli: “idaṁ nu tvaṁ, mahāsamaṇā”ti?


pli: “Ayamahamasmi, kassapā”ti


pli: bhagavā vehāsaṁ abbhuggantvā nāvāya paccuṭṭhāsi.


pli: Atha kho uruvelakassapassa jaṭilassa etadahosi—


pli: “mahiddhiko kho mahāsamaṇo mahānubhāvo, yatra hi nāma udakampi na pavāhissati, na tveva ca kho arahā yathā ahan”ti.


pli: “cirampi kho imassa moghapurisassa evaṁ bhavissati—


pli: ‘mahiddhiko kho mahāsamaṇo mahānubhāvo, na tveva ca kho arahā yathā ahan’ti;


pli: yannūnāhaṁ imaṁ jaṭilaṁ saṁvejeyyan”ti.


pli: Atha kho bhagavā uruvelakassapaṁ jaṭilaṁ etadavoca—


pli: “neva ca kho tvaṁ, kassapa, arahā, nāpi arahattamaggasamāpanno.


pli: Sāpi te paṭipadā natthi, yāya tvaṁ arahā vā assasi, arahattamaggaṁ vā samāpanno”ti.


pli: Atha kho uruvelakassapo jaṭilo bhagavato pādesu sirasā nipatitvā bhagavantaṁ etadavoca—


pli: “labheyyāhaṁ, bhante, bhagavato santike pabbajjaṁ, labheyyaṁ upasampadan”ti.


pli: “Tvaṁ khosi, kassapa, pañcannaṁ jaṭilasatānaṁ nāyako vināyako aggo pamukho pāmokkho.


pli: Tepi tāva apalokehi, yathā te maññissanti tathā te karissantī”ti.


pli: Atha kho uruvelakassapo jaṭilo yena te jaṭilā tenupasaṅkami, upasaṅkamitvā te jaṭile etadavoca—


pli: “icchāmahaṁ, bho, mahāsamaṇe brahmacariyaṁ carituṁ, yathā bhavanto maññanti tathā karontū”ti.


pli: “Cirapaṭikā mayaṁ, bho, mahāsamaṇe abhippasannā, sace bhavaṁ, mahāsamaṇe brahmacariyaṁ carissati, sabbeva mayaṁ mahāsamaṇe brahmacariyaṁ carissāmā”ti.


pli: Atha kho te jaṭilā kesamissaṁ jaṭāmissaṁ khārikājamissaṁ aggihutamissaṁ udake pavāhetvā yena bhagavā tenupasaṅkamiṁsu, upasaṅkamitvā bhagavato pādesu sirasā nipatitvā bhagavantaṁ etadavocuṁ—


pli: “labheyyāma mayaṁ, bhante, bhagavato santike pabbajjaṁ, labheyyāma upasampadan”ti.


pli: “Etha bhikkhavo”ti bhagavā avoca—


pli: “svākkhāto dhammo, caratha brahmacariyaṁ sammā dukkhassa antakiriyāyā”ti.


pli: Sāva tesaṁ āyasmantānaṁ upasampadā ahosi.


pli: Addasā kho nadīkassapo jaṭilo kesamissaṁ jaṭāmissaṁ khārikājamissaṁ aggihutamissaṁ udake vuyhamāne, disvānassa etadahosi—


pli: “mā heva me bhātuno upasaggo ahosī”ti.


pli: Jaṭile pāhesi—


pli: “gacchatha me bhātaraṁ jānāthā”ti.


pli: Sāmañca tīhi jaṭilasatehi saddhiṁ yenāyasmā uruvelakassapo tenupasaṅkami, upasaṅkamitvā āyasmantaṁ uruvelakassapaṁ etadavoca—


pli: “idaṁ nu kho, kassapa, seyyo”ti?


pli: “Āmāvuso, idaṁ seyyo”ti.


pli: Addasā kho gayākassapo jaṭilo kesamissaṁ jaṭāmissaṁ khārikājamissaṁ aggihutamissaṁ udake vuyhamāne, disvānassa etadahosi—


pli: “mā heva me bhātūnaṁ upasaggo ahosī”ti.


pli: “gacchatha me bhātaro jānāthā”ti.


pli: Sāmañca dvīhi jaṭilasatehi saddhiṁ yenāyasmā uruvelakassapo tenupasaṅkami, upasaṅkamitvā āyasmantaṁ uruvelakassapaṁ etadavoca—


pli: Bhagavato adhiṭṭhānena pañca kaṭṭhasatāni na phāliyiṁsu, phāliyiṁsu;


pli: aggī na ujjaliyiṁsu, ujjaliyiṁsu;


pli: na vijjhāyiṁsu, vijjhāyiṁsu;


pli: pañcamandāmukhisatāni abhinimmini.


pli: Etena nayena aḍḍhuḍḍhapāṭihāriyasahassāni honti.


pli: Atha kho bhagavā uruvelāyaṁ yathābhirantaṁ viharitvā yena gayāsīsaṁ tena pakkāmi mahatā bhikkhusaṅghena saddhiṁ bhikkhusahassena sabbeheva purāṇajaṭilehi.


pli: Tatra sudaṁ bhagavā gayāyaṁ viharati gayāsīse saddhiṁ bhikkhusahassena.


pli: Tatra kho bhagavā bhikkhū āmantesi—


pli: “Sabbaṁ, bhikkhave, ādittaṁ.


pli: Kiñca, bhikkhave, sabbaṁ ādittaṁ?


pli: Cakkhu ādittaṁ, rūpā ādittā, cakkhuviññāṇaṁ ādittaṁ, cakkhusamphasso āditto, yamidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi ādittaṁ.


pli: Kena ādittaṁ?


pli: Rāgagginā dosagginā mohagginā ādittaṁ, jātiyā jarāya maraṇena sokehi paridevehi dukkhehi domanassehi upāyāsehi ādittanti vadāmi.


pli: Sotaṁ ādittaṁ, saddā ādittā, sotaviññāṇaṁ ādittaṁ, sotasamphasso āditto, yamidaṁ sotasamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi ādittaṁ.


pli: Ghānaṁ ādittaṁ, gandhā ādittā, ghānaviññāṇaṁ ādittaṁ, ghānasamphasso āditto, yamidaṁ ghānasamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi ādittaṁ.


pli: Jivhā ādittā, rasā ādittā, jivhāviññāṇaṁ ādittaṁ jivhāsamphasso āditto, yamidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi ādittaṁ.


pli: Kāyo āditto, phoṭṭhabbā ādittā, kāyaviññāṇaṁ ādittaṁ kāyasamphasso āditto, yamidaṁ kāyasamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi ādittaṁ.


pli: Mano āditto, dhammā ādittā, manoviññāṇaṁ ādittaṁ manosamphasso āditto, yamidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi ādittaṁ.


pli: Evaṁ passaṁ, bhikkhave, sutavā ariyasāvako cakkhusmimpi nibbindati, rūpesupi nibbindati, cakkhuviññāṇepi nibbindati, cakkhusamphassepi nibbindati, yamidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā, tasmimpi nibbindati.


pli: Sotasmimpi nibbindati, saddesupi nibbindati …pe…


pli: ghānasmimpi nibbindati, gandhesupi nibbindati …pe…


pli: jivhāyapi nibbindati, rasesupi nibbindati …pe…


pli: kāyasmimpi nibbindati, phoṭṭhabbesupi nibbindati …pe…


pli: manasmimpi nibbindati, dhammesupi nibbindati, manoviññāṇepi nibbindati, manosamphassepi nibbindati, yamidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati,


pli: nibbindaṁ virajjati, virāgā vimuccati, vimuttasmiṁ vimuttamiti ñāṇaṁ hoti.


pli: Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyāti pajānātī”ti.


pli: Imasmiñca pana veyyākaraṇasmiṁ bhaññamāne tassa bhikkhusahassassa anupādāya āsavehi cittāni vimucciṁsu.


pli: Ādittapariyāyasuttaṁ niṭṭhitaṁ.


pli: 13. Bimbisārasamāgamakathā


pli: Atha kho bhagavā gayāsīse yathābhirantaṁ viharitvā yena rājagahaṁ tena cārikaṁ pakkāmi, mahatā bhikkhusaṅghena saddhiṁ bhikkhusahassena sabbeheva purāṇajaṭilehi.


pli: Atha kho bhagavā anupubbena cārikaṁ caramāno yena rājagahaṁ tadavasari.


pli: Tatra sudaṁ bhagavā rājagahe viharati laṭṭhivane suppatiṭṭhe cetiye.


pli: Assosi kho rājā māgadho seniyo bimbisāro—


pli: “samaṇo khalu bho gotamo sakyaputto sakyakulā pabbajito rājagahaṁ anuppatto rājagahe viharati laṭṭhivane suppatiṭṭhe cetiye.


pli: Taṁ kho pana bhagavantaṁ gotamaṁ evaṁ kalyāṇo kittisaddo abbhuggato—


pli: itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā.


pli: So imaṁ lokaṁ sadevakaṁ samārakaṁ sabrahmakaṁ sassamaṇabrāhmaṇiṁ pajaṁ sadevamanussaṁ sayaṁ abhiññā sacchikatvā pavedeti.


pli: So dhammaṁ deseti ādikalyāṇaṁ majjhekalyāṇaṁ pariyosānakalyāṇaṁ sātthaṁ sabyañjanaṁ kevalaparipuṇṇaṁ parisuddhaṁ brahmacariyaṁ pakāseti.


pli: Sādhu kho pana tathārūpānaṁ arahataṁ dassanaṁ hotī”ti.


pli: Atha kho rājā māgadho seniyo bimbisāro dvādasanahutehi māgadhikehi brāhmaṇagahapatikehi parivuto yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Tepi kho dvādasanahutā māgadhikā brāhmaṇagahapatikā appekacce bhagavantaṁ abhivādetvā ekamantaṁ nisīdiṁsu, appekacce bhagavatā saddhiṁ sammodiṁsu, sammodanīyaṁ kathaṁ sāraṇīyaṁ vītisāretvā ekamantaṁ nisīdiṁsu, appekacce yena bhagavā tenañjaliṁ paṇāmetvā ekamantaṁ nisīdiṁsu, appekacce bhagavato santike nāmagottaṁ sāvetvā ekamantaṁ nisīdiṁsu, appekacce tuṇhībhūtā ekamantaṁ nisīdiṁsu.


pli: Atha kho tesaṁ dvādasanahutānaṁ māgadhikānaṁ brāhmaṇagahapatikānaṁ etadahosi—


pli: “kiṁ nu kho mahāsamaṇo uruvelakassape brahmacariyaṁ carati, udāhu uruvelakassapo mahāsamaṇe brahmacariyaṁ caratī”ti?


pli: Atha kho bhagavā tesaṁ dvādasanahutānaṁ māgadhikānaṁ brāhmaṇagahapatikānaṁ cetasā cetoparivitakkamaññāya āyasmantaṁ uruvelakassapaṁ gāthāya ajjhabhāsi—


pli: “Kimeva disvā uruvelavāsi,


pli: Pahāsi aggiṁ kisakovadāno;


pli: Pucchāmi taṁ kassapa etamatthaṁ,


pli: Kathaṁ pahīnaṁ tava aggihuttan”ti.


pli: “Rūpe ca sadde ca atho rase ca,


pli: Kāmitthiyo cābhivadanti yaññā;


pli: Etaṁ malanti upadhīsu ñatvā,


pli: Tasmā na yiṭṭhe na hute arañjin”ti.


pli: “Ettheva te mano na ramittha,


pli: (kassapāti bhagavā)


pli: Rūpesu saddesu atho rasesu;


pli: Atha ko carahi devamanussaloke,


pli: Rato mano kassapa brūhi metan”ti.


pli: “Disvā padaṁ santamanūpadhīkaṁ,


pli: Akiñcanaṁ kāmabhave asattaṁ;


pli: Anaññathābhāvimanaññaneyyaṁ,


pli: Atha kho āyasmā uruvelakassapo uṭṭhāyāsanā ekaṁsaṁ uttarāsaṅgaṁ karitvā bhagavato pādesu sirasā nipatitvā bhagavantaṁ etadavoca—


pli: “satthā me, bhante, bhagavā, sāvakohamasmi;


pli: satthā me, bhante, bhagavā, sāvakohamasmī”ti.


pli: Atha kho tesaṁ dvādasanahutānaṁ māgadhikānaṁ brāhmaṇagahapatikānaṁ etadahosi—


pli: “uruvelakassapo mahāsamaṇe brahmacariyaṁ caratī”ti.


pli: Atha kho bhagavā tesaṁ dvādasanahutānaṁ māgadhikānaṁ brāhmaṇagahapatikānaṁ cetasā cetoparivitakkamaññāya anupubbiṁ kathaṁ kathesi, seyyathidaṁ—


pli: dānakathaṁ sīlakathaṁ saggakathaṁ kāmānaṁ ādīnavaṁ okāraṁ saṅkilesaṁ nekkhamme ānisaṁsaṁ pakāsesi.


pli: Yadā te bhagavā aññāsi kallacitte muducitte vinīvaraṇacitte udaggacitte pasannacitte, atha yā buddhānaṁ sāmukkaṁsikā dhammadesanā, taṁ pakāsesi—


pli: dukkhaṁ, samudayaṁ, nirodhaṁ, maggaṁ.


pli: Seyyathāpi nāma suddhaṁ vatthaṁ apagatakāḷakaṁ sammadeva rajanaṁ paṭiggaṇheyya;


pli: evameva ekādasanahutānaṁ māgadhikānaṁ brāhmaṇagahapatikānaṁ bimbisārappamukhānaṁ tasmiṁyeva āsane virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Ekanahutaṁ upāsakattaṁ paṭivedesi.


pli: Atha kho rājā māgadho seniyo bimbisāro diṭṭhadhammo pattadhammo viditadhammo pariyogāḷhadhammo tiṇṇavicikiccho vigatakathaṅkatho vesārajjappatto aparappaccayo satthusāsane bhagavantaṁ etadavoca—


pli: “pubbe me, bhante, kumārassa sato pañca assāsakā ahesuṁ, te me etarahi samiddhā.


pli: Pubbe me, bhante, kumārassa sato etadahosi—


pli: ‘aho vata maṁ rajje abhisiñceyyun’ti, ayaṁ kho me, bhante, paṭhamo assāsako ahosi, so me etarahi samiddho.


pli: ‘Tassa ca me vijitaṁ arahaṁ sammāsambuddho okkameyyā’ti, ayaṁ kho me, bhante, dutiyo assāsako ahosi, so me etarahi samiddho.


pli: ‘Tañcāhaṁ bhagavantaṁ payirupāseyyan’ti, ayaṁ kho me, bhante, tatiyo assāsako ahosi, so me etarahi samiddho.


pli: ‘So ca me bhagavā dhammaṁ deseyyā’ti, ayaṁ kho me, bhante, catuttho assāsako ahosi, so me etarahi samiddho.


pli: ‘Tassa cāhaṁ bhagavato dhammaṁ ājāneyyan’ti, ayaṁ kho me, bhante, pañcamo assāsako ahosi, so me etarahi samiddho.


pli: Pubbe me, bhante, kumārassa sato ime pañca assāsakā ahesuṁ, te me etarahi samiddhā.


pli: Abhikkantaṁ, bhante, abhikkantaṁ, bhante.


pli: Seyyathāpi, bhante, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya—‘cakkhumanto rūpāni dakkhantī’ti;


pli: evamevaṁ bhagavatā anekapariyāyena dhammo pakāsito.


pli: Esāhaṁ, bhante, bhagavantaṁ saraṇaṁ gacchāmi, dhammañca, bhikkhusaṅghañca.


pli: Upāsakaṁ maṁ, bhagavā dhāretu ajjatagge pāṇupetaṁ saraṇaṁ gataṁ, adhivāsetu ca me, bhante, bhagavā, svātanāya bhattaṁ saddhiṁ bhikkhusaṅghenā”ti.


pli: Adhivāsesi bhagavā tuṇhībhāvena.


pli: Atha kho rājā māgadho seniyo bimbisāro bhagavato adhivāsanaṁ viditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho rājā māgadho seniyo bimbisāro tassā rattiyā accayena paṇītaṁ khādanīyaṁ bhojanīyaṁ paṭiyādāpetvā bhagavato kālaṁ ārocāpesi—


pli: “kālo, bhante, niṭṭhitaṁ bhattan”ti.


pli: Atha kho bhagavā pubbaṇhasamayaṁ nivāsetvā pattacīvaramādāya rājagahaṁ pāvisi mahatā bhikkhusaṅghena saddhiṁ bhikkhusahassena sabbeheva purāṇajaṭilehi.


pli: Tena kho pana samayena sakko devānamindo māṇavakavaṇṇaṁ abhinimminitvā buddhappamukhassa bhikkhusaṅghassa purato purato gacchati imā gāthāyo gāyamāno—


pli: “Danto dantehi saha purāṇajaṭilehi,


pli: Vippamutto vippamuttehi;


pli: Siṅgīnikkhasavaṇṇo,


pli: Rājagahaṁ pāvisi bhagavā.


pli: Mutto muttehi saha purāṇajaṭilehi,


pli: Tiṇṇo tiṇṇehi saha purāṇajaṭilehi,


pli: Santo santehi saha purāṇajaṭilehi,


pli: Dasavāso dasabalo,


pli: Dasadhammavidū dasabhi cupeto;


pli: So dasasataparivāro,


pli: Rājagahaṁ pāvisi bhagavā”ti.


pli: Manussā sakkaṁ devānamindaṁ passitvā evamāhaṁsu—


pli: “abhirūpo vatāyaṁ māṇavako, dassanīyo vatāyaṁ māṇavako, pāsādiko vatāyaṁ māṇavako.


pli: Kassa nu kho ayaṁ māṇavako”ti?


pli: Evaṁ vutte, sakko devānamindo te manusse gāthāya ajjhabhāsi—


pli: “Yo dhīro sabbadhi danto,


pli: suddho appaṭipuggalo;


pli: Arahaṁ sugato loke,


pli: tassāhaṁ paricārako”ti.


pli: Atha kho bhagavā yena rañño māgadhassa seniyassa bimbisārassa nivesanaṁ tenupasaṅkami, upasaṅkamitvā paññatte āsane nisīdi saddhiṁ bhikkhusaṅghena.


pli: Atha kho rājā māgadho seniyo bimbisāro buddhappamukhaṁ bhikkhusaṅghaṁ paṇītena khādanīyena bhojanīyena sahatthā santappetvā sampavāretvā bhagavantaṁ bhuttāviṁ onītapattapāṇiṁ ekamantaṁ nisīdi.


pli: Ekamantaṁ nisinnassa kho rañño māgadhassa seniyassa bimbisārassa etadahosi—


pli: “kattha nu kho bhagavā vihareyya?


pli: Yaṁ assa gāmato neva atidūre na accāsanne, gamanāgamanasampannaṁ, atthikānaṁ atthikānaṁ manussānaṁ abhikkamanīyaṁ, divā appākiṇṇaṁ, rattiṁ appasaddaṁ appanigghosaṁ vijanavātaṁ, manussarāhasseyyakaṁ, paṭisallānasāruppan”ti.


pli: Atha kho rañño māgadhassa seniyassa bimbisārassa etadahosi—


pli: “idaṁ kho amhākaṁ veḷuvanaṁ uyyānaṁ gāmato neva atidūre na accāsanne gamanāgamanasampannaṁ atthikānaṁ atthikānaṁ manussānaṁ abhikkamanīyaṁ divā appākiṇṇaṁ rattiṁ appasaddaṁ appanigghosaṁ vijanavātaṁ manussarāhasseyyakaṁ paṭisallānasāruppaṁ.


pli: Yannūnāhaṁ veḷuvanaṁ uyyānaṁ buddhappamukhassa bhikkhusaṅghassa dadeyyan”ti.


pli: Atha kho rājā māgadho seniyo bimbisāro sovaṇṇamayaṁ bhiṅkāraṁ gahetvā bhagavato oṇojesi—


pli: “etāhaṁ, bhante, veḷuvanaṁ uyyānaṁ buddhappamukhassa bhikkhusaṅghassa dammī”ti.


pli: Paṭiggahesi bhagavā ārāmaṁ.


pli: Atha kho bhagavā rājānaṁ māgadhaṁ seniyaṁ bimbisāraṁ dhammiyā kathāya sandassetvā samādapetvā samuttejetvā sampahaṁsetvā uṭṭhāyāsanā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, ārāman”ti.


pli: Bimbisārasamāgamakathā niṭṭhitā.


pli: 14. Sāriputtamoggallānapabbajjākathā


pli: Tena kho pana samayena sañcayo paribbājako rājagahe paṭivasati mahatiyā paribbājakaparisāya saddhiṁ aḍḍhateyyehi paribbājakasatehi.


pli: Tena kho pana samayena sāriputtamoggallānā sañcaye paribbājake brahmacariyaṁ caranti.


pli: Tehi katikā katā hoti—


pli: “yo paṭhamaṁ amataṁ adhigacchati, so itarassa ārocetū”ti.


pli: Atha kho āyasmā assaji pubbaṇhasamayaṁ nivāsetvā pattacīvaramādāya rājagahaṁ piṇḍāya pāvisi pāsādikena abhikkantena paṭikkantena ālokitena vilokitena samiñjitena pasāritena, okkhittacakkhu iriyāpathasampanno.


pli: Addasā kho sāriputto paribbājako āyasmantaṁ assajiṁ rājagahe piṇḍāya carantaṁ pāsādikena abhikkantena paṭikkantena ālokitena vilokitena samiñjitena pasāritena okkhittacakkhuṁ iriyāpathasampannaṁ.


pli: Disvānassa etadahosi—


pli: “ye vata loke arahanto vā arahattamaggaṁ vā samāpannā, ayaṁ tesaṁ bhikkhu aññataro.


pli: Yannūnāhaṁ imaṁ bhikkhuṁ upasaṅkamitvā puccheyyaṁ—


pli: ‘kaṁsi tvaṁ, āvuso, uddissa pabbajito, ko vā te satthā, kassa vā tvaṁ dhammaṁ rocesī’”ti?


pli: Atha kho sāriputtassa paribbājakassa etadahosi—


pli: “akālo kho imaṁ bhikkhuṁ pucchituṁ, antaragharaṁ paviṭṭho piṇḍāya carati.


pli: Yannūnāhaṁ imaṁ bhikkhuṁ piṭṭhito piṭṭhito anubandheyyaṁ, atthikehi upaññātaṁ maggan”ti.


pli: Atha kho āyasmā assaji rājagahe piṇḍāya caritvā piṇḍapātaṁ ādāya paṭikkami.


pli: Atha kho sāriputtopi paribbājako yenāyasmā assaji tenupasaṅkami, upasaṅkamitvā āyasmatā assajinā saddhiṁ sammodi, sammodanīyaṁ kathaṁ sāraṇīyaṁ vītisāretvā ekamantaṁ aṭṭhāsi.


pli: Ekamantaṁ ṭhito kho sāriputto paribbājako āyasmantaṁ assajiṁ etadavoca—


pli: “vippasannāni kho te, āvuso, indriyāni, parisuddho chavivaṇṇo pariyodāto.


pli: Kaṁsi tvaṁ, āvuso, uddissa pabbajito, ko vā te satthā, kassa vā tvaṁ dhammaṁ rocesī”ti?


pli: “Atthāvuso, mahāsamaṇo sakyaputto sakyakulā pabbajito, tāhaṁ bhagavantaṁ uddissa pabbajito, so ca me bhagavā satthā, tassa cāhaṁ bhagavato dhammaṁ rocemī”ti.


pli: “Kiṁvādī panāyasmato satthā, kimakkhāyī”ti?


pli: “Ahaṁ kho, āvuso, navo acirapabbajito, adhunāgato imaṁ dhammavinayaṁ, na tāhaṁ sakkomi vitthārena dhammaṁ desetuṁ, api ca te saṅkhittena atthaṁ vakkhāmī”ti.


pli: Atha kho sāriputto paribbājako āyasmantaṁ assajiṁ etadavoca—


pli: “hotu, āvuso—


pli: Appaṁ vā bahuṁ vā bhāsassu,


pli: Atthaṁyeva me brūhi;


pli: Attheneva me attho,


pli: Kiṁ kāhasi byañjanaṁ bahun”ti.


pli: Atha kho āyasmā assaji sāriputtassa paribbājakassa imaṁ dhammapariyāyaṁ abhāsi—


pli: “Ye dhammā hetuppabhavā,


pli: Tesaṁ hetuṁ tathāgato āha;


pli: Tesañca yo nirodho,


pli: Evaṁvādī mahāsamaṇo”ti.


pli: Atha kho sāriputtassa paribbājakassa imaṁ dhammapariyāyaṁ sutvā virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: “Eseva dhammo yadi tāvadeva,


pli: Paccabyattha padamasokaṁ;


pli: Adiṭṭhaṁ abbhatītaṁ,


pli: Bahukehi kappanahutehī”ti.


pli: Atha kho sāriputto paribbājako yena moggallāno paribbājako tenupasaṅkami.


pli: Addasā kho moggallāno paribbājako sāriputtaṁ paribbājakaṁ dūratova āgacchantaṁ, disvāna sāriputtaṁ paribbājakaṁ etadavoca—


pli: “vippasannāni kho te, āvuso, indriyāni, parisuddho chavivaṇṇo pariyodāto.


pli: Kacci no tvaṁ, āvuso, amataṁ adhigato”ti?


pli: “Āmāvuso, amataṁ adhigato”ti.


pli: “Yathākathaṁ pana tvaṁ, āvuso, amataṁ adhigato”ti?


pli: “Idhāhaṁ, āvuso, addasaṁ assajiṁ bhikkhuṁ rājagahe piṇḍāya carantaṁ pāsādikena abhikkantena paṭikkantena ālokitena vilokitena samiñjitena pasāritena okkhittacakkhuṁ iriyāpathasampannaṁ.


pli: Disvāna me etadahosi—


pli: ‘ye vata loke arahanto vā arahattamaggaṁ vā samāpannā, ayaṁ tesaṁ bhikkhu aññataro.


pli: Yannūnāhaṁ imaṁ bhikkhuṁ upasaṅkamitvā puccheyyaṁ—


pli: kaṁsi tvaṁ, āvuso, uddissa pabbajito, ko vā te satthā, kassa vā tvaṁ dhammaṁ rocesī’ti.


pli: Tassa mayhaṁ, āvuso, etadahosi—


pli: ‘akālo kho imaṁ bhikkhuṁ pucchituṁ antaragharaṁ paviṭṭho piṇḍāya carati, yannūnāhaṁ imaṁ bhikkhuṁ piṭṭhito piṭṭhito anubandheyyaṁ atthikehi upaññātaṁ maggan’ti.


pli: Atha kho, āvuso, assaji bhikkhu rājagahe piṇḍāya caritvā piṇḍapātaṁ ādāya paṭikkami.


pli: Atha khvāhaṁ, āvuso, yena assaji bhikkhu tenupasaṅkamiṁ, upasaṅkamitvā assajinā bhikkhunā saddhiṁ sammodiṁ, sammodanīyaṁ kathaṁ sāraṇīyaṁ vītisāretvā ekamantaṁ aṭṭhāsiṁ.


pli: Ekamantaṁ ṭhito kho ahaṁ, āvuso, assajiṁ bhikkhuṁ etadavocaṁ—


pli: ‘vippasannāni kho te, āvuso, indriyāni, parisuddho chavivaṇṇo pariyodāto.


pli: Kaṁsi tvaṁ, āvuso, uddissa pabbajito, ko vā te satthā, kassa vā tvaṁ dhammaṁ rocesī’ti?


pli: ‘Atthāvuso, mahāsamaṇo sakyaputto sakyakulā pabbajito, tāhaṁ bhagavantaṁ uddissa pabbajito, so ca me bhagavā satthā, tassa cāhaṁ bhagavato dhammaṁ rocemī’ti.


pli: ‘Kiṁvādī panāyasmato satthā kimakkhāyī’ti.


pli: ‘Ahaṁ kho, āvuso, navo acirapabbajito adhunāgato imaṁ dhammavinayaṁ, na tāhaṁ sakkomi vitthārena dhammaṁ desetuṁ, api ca te saṅkhittena atthaṁ vakkhāmī’ti.


pli: Atha khvāhaṁ, āvuso, assajiṁ bhikkhuṁ etadavocaṁ—


pli: ‘hotu, āvuso,


pli: Appaṁ vā bahuṁ vā bhāsassu,


pli: Atthaṁyeva me brūhi;


pli: Attheneva me attho,


pli: Kiṁ kāhasi byañjanaṁ bahun’ti.


pli: Atha kho, āvuso, assaji bhikkhu imaṁ dhammapariyāyaṁ abhāsi—


pli: ‘Ye dhammā hetuppabhavā,


pli: Tesaṁ hetuṁ tathāgato āha;


pli: Tesañca yo nirodho,


pli: Evaṁvādī mahāsamaṇo’”ti.


pli: Atha kho moggallānassa paribbājakassa imaṁ dhammapariyāyaṁ sutvā virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhammanti.


pli: Eseva dhammo yadi tāvadeva,


pli: Paccabyattha padamasokaṁ;


pli: Adiṭṭhaṁ abbhatītaṁ,


pli: Bahukehi kappanahutehī”ti.


pli: Atha kho moggallāno paribbājako sāriputtaṁ paribbājakaṁ etadavoca—


pli: “gacchāma mayaṁ, āvuso, bhagavato santike, so no bhagavā satthā”ti.


pli: “Imāni kho, āvuso, aḍḍhateyyāni paribbājakasatāni amhe nissāya amhe sampassantā idha viharanti, tepi tāva apalokema.


pli: Yathā te maññissanti, tathā te karissantī”ti.


pli: Atha kho sāriputtamoggallānā yena te paribbājakā tenupasaṅkamiṁsu, upasaṅkamitvā te paribbājake etadavocuṁ—


pli: “Mayaṁ āyasmante nissāya āyasmante sampassantā idha viharāma, sace āyasmantā mahāsamaṇe brahmacariyaṁ carissanti, sabbeva mayaṁ mahāsamaṇe brahmacariyaṁ carissāmā”ti.


pli: Atha kho sāriputtamoggallānā yena sañcayo paribbājako tenupasaṅkamiṁsu, upasaṅkamitvā sañcayaṁ paribbājakaṁ etadavocuṁ—


pli: “Alaṁ, āvuso, mā agamittha, sabbeva tayo imaṁ gaṇaṁ pariharissāmā”ti.


pli: Dutiyampi kho …pe…


pli: tatiyampi kho sāriputtamoggallānā sañcayaṁ paribbājakaṁ etadavocuṁ—


pli: Atha kho sāriputtamoggallānā tāni aḍḍhateyyāni paribbājakasatāni ādāya yena veḷuvanaṁ tenupasaṅkamiṁsu.


pli: Sañcayassa pana paribbājakassa tattheva uṇhaṁ lohitaṁ mukhato uggañchi.


pli: Addasā kho bhagavā sāriputtamoggallāne dūratova āgacchante, disvāna bhikkhū āmantesi—


pli: “ete, bhikkhave, dve sahāyakā āgacchanti, kolito upatisso ca.


pli: Etaṁ me sāvakayugaṁ bhavissati aggaṁ bhaddayugan”ti.


pli: Gambhīre ñāṇavisaye,


pli: Anuttare upadhisaṅkhaye;


pli: Vimutte appatte veḷuvanaṁ,


pli: Atha ne satthā byākāsi.


pli: “Ete dve sahāyakā,


pli: Āgacchanti kolito upatisso ca;


pli: Etaṁ me sāvakayugaṁ,


pli: Bhavissati aggaṁ bhaddayugan”ti.


pli: Atha kho sāriputtamoggallānā yena bhagavā tenupasaṅkamiṁsu, upasaṅkamitvā bhagavato pādesu sirasā nipatitvā bhagavantaṁ etadavocuṁ—


pli: “labheyyāma mayaṁ, bhante, bhagavato santike pabbajjaṁ, labheyyāma upasampadan”ti.


pli: “Etha bhikkhavo”ti bhagavā avoca—


pli: “svākkhāto dhammo, caratha brahmacariyaṁ sammā dukkhassa antakiriyāyā”ti.


pli: Sāva tesaṁ āyasmantānaṁ upasampadā ahosi.


pli: 14.1. Abhiññātānaṁpabbajjā


pli: Tena kho pana samayena abhiññātā abhiññātā māgadhikā kulaputtā bhagavati brahmacariyaṁ caranti.


pli: Manussā ujjhāyanti khiyyanti vipācenti—


pli: “aputtakatāya paṭipanno samaṇo gotamo, vedhabyāya paṭipanno samaṇo gotamo, kulupacchedāya paṭipanno samaṇo gotamo, idāni anena jaṭilasahassaṁ pabbājitaṁ, imāni ca aḍḍhateyyāni paribbājakasatāni sañcayāni pabbājitāni.


pli: Ime ca abhiññātā abhiññātā māgadhikā kulaputtā samaṇe gotame brahmacariyaṁ carantī”ti.


pli: Apissu bhikkhū disvā imāya gāthāya codenti—


pli: “Āgato kho mahāsamaṇo,


pli: māgadhānaṁ giribbajaṁ;


pli: Sabbe sañcaye netvāna,


pli: kaṁsu dāni nayissatī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ …pe…


pli: “na, bhikkhave, so saddo ciraṁ bhavissati, sattāhameva bhavissati, sattāhassa accayena antaradhāyissati.


pli: Tena hi, bhikkhave, ye tumhe imāya gāthāya codenti—


pli: ‘Āgato kho mahāsamaṇo,


pli: kaṁsu dāni nayissatī’ti.


pli: Te tumhe imāya gāthāya paṭicodetha—


pli: ‘Nayanti ve mahāvīrā,


pli: saddhammena tathāgatā;


pli: Dhammena nayamānānaṁ,


pli: kā usūyā vijānatan’”ti.


pli: Tena kho pana samayena manussā bhikkhū disvā imāya gāthāya codenti—


pli: Bhikkhū te manusse imāya gāthāya paṭicodenti—


pli: “Nayanti ve mahāvīrā,


pli: kā usūyā vijānatan”ti.


pli: Manussā dhammena kira samaṇā sakyaputtiyā nenti no adhammenāti sattāhameva so saddo ahosi, sattāhassa accayena antaradhāyi.


pli: Catutthabhāṇavāro niṭṭhito.


pli: 15. Upajjhāyavattakathā


pli: Tena kho pana samayena bhikkhū anupajjhāyakā anācariyakā anovadiyamānā ananusāsiyamānā dunnivatthā duppārutā anākappasampannā piṇḍāya caranti;


pli: manussānaṁ bhuñjamānānaṁ uparibhojanepi uttiṭṭhapattaṁ upanāmenti, uparikhādanīyepi uttiṭṭhapattaṁ upanāmenti, uparisāyanīyepi uttiṭṭhapattaṁ upanāmenti, uparipānīyepi uttiṭṭhapattaṁ upanāmenti;


pli: sāmaṁ sūpampi odanampi viññāpetvā bhuñjanti;


pli: bhattaggepi uccāsaddā mahāsaddā viharanti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā dunnivatthā duppārutā anākappasampannā piṇḍāya carissanti;


pli: manussānaṁ bhuñjamānānaṁ, uparibhojanepi uttiṭṭhapattaṁ upanāmessanti, uparikhādanīyepi uttiṭṭhapattaṁ upanāmessanti, uparisāyanīyepi uttiṭṭhapattaṁ upanāmessanti, uparipānīyepi uttiṭṭhapattaṁ upanāmessanti;


pli: sāmaṁ sūpampi odanampi viññāpetvā bhuñjissanti;


pli: bhattaggepi uccāsaddā mahāsaddā viharissanti seyyathāpi brāhmaṇā brāhmaṇabhojane”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā santuṭṭhā lajjino kukkuccakā sikkhākāmā, te ujjhāyanti khiyyanti vipācenti—


pli: “kathañhi nāma bhikkhū dunnivatthā duppārutā anākappasampannā piṇḍāya carissanti;


pli: bhattaggepi uccāsaddā mahāsaddā viharissantī”ti.


pli: Atha kho te bhikkhū …pe…


pli: bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, bhikkhū dunnivatthā duppārutā anākappasampannā piṇḍāya caranti, manussānaṁ bhuñjamānānaṁ uparibhojanepi uttiṭṭhapattaṁ upanāmenti, uparikhādanīyepi uttiṭṭhapattaṁ upanāmenti, uparisāyanīyepi uttiṭṭhapattaṁ upanāmenti, uparipānīyepi uttiṭṭhapattaṁ upanāmenti, sāmaṁ sūpampi odanampi viññāpetvā bhuñjanti, bhattaggepi uccāsaddā mahāsaddā viharantī”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ, bhikkhave, tesaṁ moghapurisānaṁ ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma te, bhikkhave, moghapurisā dunnivatthā duppārutā anākappasampannā piṇḍāya carissanti, manussānaṁ bhuñjamānānaṁ uparibhojanepi uttiṭṭhapattaṁ upanāmessanti, uparikhādanīyepi uttiṭṭhapattaṁ upanāmessanti, uparisāyanīyepi uttiṭṭhapattaṁ upanāmessanti, uparipānīyepi uttiṭṭhapattaṁ upanāmessanti, sāmaṁ sūpampi odanampi viññāpetvā bhuñjissanti, bhattaggepi uccāsaddā mahāsaddā viharissanti.


pli: Netaṁ, bhikkhave, appasannānaṁ vā pasādāya, pasannānaṁ vā bhiyyobhāvāya.


pli: Atha khvetaṁ, bhikkhave, appasannānañceva appasādāya, pasannānañca ekaccānaṁ aññathattāyā”ti.


pli: Atha kho bhagavā te bhikkhū anekapariyāyena vigarahitvā dubbharatāya dupposatāya mahicchatāya asantuṭṭhitāya saṅgaṇikāya kosajjassa avaṇṇaṁ bhāsitvā anekapariyāyena subharatāya suposatāya appicchassa santuṭṭhassa sallekhassa dhutassa pāsādikassa apacayassa vīriyārambhassa vaṇṇaṁ bhāsitvā bhikkhūnaṁ tadanucchavikaṁ tadanulomikaṁ dhammiṁ kathaṁ katvā bhikkhū āmantesi—


pli: “Anujānāmi, bhikkhave, upajjhāyaṁ.


pli: Upajjhāyo, bhikkhave, saddhivihārikamhi puttacittaṁ upaṭṭhapessati, saddhivihāriko upajjhāyamhi pitucittaṁ upaṭṭhapessati.


pli: Evaṁ te aññamaññaṁ sagāravā sappatissā sabhāgavuttino viharantā imasmiṁ dhammavinaye vuḍḍhiṁ viruḷhiṁ vepullaṁ āpajjissanti.


pli: Evañca pana, bhikkhave, upajjhāyo gahetabbo—


pli: ekaṁsaṁ uttarāsaṅgaṁ karitvā pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘upajjhāyo me, bhante, hohi;


pli: upajjhāyo me, bhante, hohi;


pli: upajjhāyo me, bhante, hohī’ti.


pli: Sāhūti vā lahūti vā opāyikanti vā patirūpanti vā pāsādikena sampādehīti vā kāyena viññāpeti, vācāya viññāpeti, kāyena vācāya viññāpeti, gahito hoti upajjhāyo;


pli: na kāyena viññāpeti, na vācāya viññāpeti, na kāyena vācāya viññāpeti, na gahito hoti upajjhāyo.


pli: Saddhivihārikena, bhikkhave, upajjhāyamhi sammā vattitabbaṁ.


pli: Tatrāyaṁ sammāvattanā—


pli: Kālasseva vuṭṭhāya upāhanā omuñcitvā ekaṁsaṁ uttarāsaṅgaṁ karitvā dantakaṭṭhaṁ dātabbaṁ, mukhodakaṁ dātabbaṁ, āsanaṁ paññapetabbaṁ.


pli: Sace yāgu hoti, bhājanaṁ dhovitvā yāgu upanāmetabbā.


pli: Yāguṁ pītassa udakaṁ datvā bhājanaṁ paṭiggahetvā nīcaṁ katvā sādhukaṁ appaṭighaṁsantena dhovitvā paṭisāmetabbaṁ.


pli: Upajjhāyamhi vuṭṭhite āsanaṁ uddharitabbaṁ.


pli: Sace so deso uklāpo hoti, so deso sammajjitabbo.


pli: Sace upajjhāyo gāmaṁ pavisitukāmo hoti, nivāsanaṁ dātabbaṁ, paṭinivāsanaṁ paṭiggahetabbaṁ, kāyabandhanaṁ dātabbaṁ, saguṇaṁ katvā saṅghāṭiyo dātabbā, dhovitvā patto sodako dātabbo.


pli: Sace upajjhāyo pacchāsamaṇaṁ ākaṅkhati, timaṇḍalaṁ paṭicchādentena parimaṇḍalaṁ nivāsetvā kāyabandhanaṁ bandhitvā saguṇaṁ katvā saṅghāṭiyo pārupitvā gaṇṭhikaṁ paṭimuñcitvā dhovitvā pattaṁ gahetvā upajjhāyassa pacchāsamaṇena hotabbaṁ.


pli: Nātidūre gantabbaṁ, nāccāsanne gantabbaṁ, pattapariyāpannaṁ paṭiggahetabbaṁ.


pli: Na upajjhāyassa bhaṇamānassa antarantarā kathā opātetabbā.


pli: Upajjhāyo āpattisāmantā bhaṇamāno nivāretabbo.


pli: Nivattantena paṭhamataraṁ āgantvā āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ, paccuggantvā pattacīvaraṁ paṭiggahetabbaṁ, paṭinivāsanaṁ dātabbaṁ, nivāsanaṁ paṭiggahetabbaṁ.


pli: Sace cīvaraṁ sinnaṁ hoti, muhuttaṁ uṇhe otāpetabbaṁ, na ca uṇhe cīvaraṁ nidahitabbaṁ;


pli: cīvaraṁ saṅgharitabbaṁ, cīvaraṁ saṅgharantena caturaṅgulaṁ kaṇṇaṁ ussāretvā cīvaraṁ saṅgharitabbaṁ—


pli: mā majjhe bhaṅgo ahosīti.


pli: Obhoge kāyabandhanaṁ kātabbaṁ.


pli: Sace piṇḍapāto hoti, upajjhāyo ca bhuñjitukāmo hoti, udakaṁ datvā piṇḍapāto upanāmetabbo.


pli: Upajjhāyo pānīyena pucchitabbo.


pli: Bhuttāvissa udakaṁ datvā pattaṁ paṭiggahetvā nīcaṁ katvā sādhukaṁ appaṭighaṁsantena dhovitvā vodakaṁ katvā muhuttaṁ uṇhe otāpetabbo, na ca uṇhe patto nidahitabbo.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Upajjhāyamhi vuṭṭhite āsanaṁ uddharitabbaṁ, pādodakaṁ pādapīṭhaṁ pādakathalikaṁ paṭisāmetabbaṁ.


pli: Sace so deso uklāpo hoti, so deso sammajjitabbo.


pli: Sace upajjhāyo nahāyitukāmo hoti, nahānaṁ paṭiyādetabbaṁ.


pli: Sace sītena attho hoti, sītaṁ paṭiyādetabbaṁ.


pli: Sace uṇhena attho hoti, uṇhaṁ paṭiyādetabbaṁ.


pli: Sace upajjhāyo jantāgharaṁ pavisitukāmo hoti, cuṇṇaṁ sannetabbaṁ, mattikā temetabbā, jantāgharapīṭhaṁ ādāya upajjhāyassa piṭṭhito piṭṭhito gantvā jantāgharapīṭhaṁ datvā cīvaraṁ paṭiggahetvā ekamantaṁ nikkhipitabbaṁ, cuṇṇaṁ dātabbaṁ, mattikā dātabbā.


pli: Sace ussahati, jantāgharaṁ pavisitabbaṁ.


pli: Jantāgharaṁ pavisantena mattikāya mukhaṁ makkhetvā purato ca pacchato ca paṭicchādetvā jantāgharaṁ pavisitabbaṁ.


pli: Na there bhikkhū anupakhajja nisīditabbaṁ.


pli: Na navā bhikkhū āsanena paṭibāhitabbā.


pli: Jantāghare upajjhāyassa parikammaṁ kātabbaṁ.


pli: Jantāgharā nikkhamantena jantāgharapīṭhaṁ ādāya purato ca pacchato ca paṭicchādetvā jantāgharā nikkhamitabbaṁ.


pli: Udakepi upajjhāyassa parikammaṁ kātabbaṁ.


pli: Nahātena paṭhamataraṁ uttaritvā attano gattaṁ vodakaṁ katvā nivāsetvā upajjhāyassa gattato udakaṁ pamajjitabbaṁ, nivāsanaṁ dātabbaṁ, saṅghāṭi dātabbā, jantāgharapīṭhaṁ ādāya paṭhamataraṁ āgantvā āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ, upajjhāyo pānīyena pucchitabbo.


pli: Sace uddisāpetukāmo hoti, uddisitabbo.


pli: Sace paripucchitukāmo hoti, paripucchitabbo.


pli: Yasmiṁ vihāre upajjhāyo viharati, sace so vihāro uklāpo hoti, sace ussahati, sodhetabbo.


pli: Vihāraṁ sodhentena paṭhamaṁ pattacīvaraṁ nīharitvā ekamantaṁ nikkhipitabbaṁ.


pli: Nisīdanapaccattharaṇaṁ nīharitvā ekamantaṁ nikkhipitabbaṁ.


pli: Bhisibibbohanaṁ nīharitvā ekamantaṁ nikkhipitabbaṁ.


pli: Mañco nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbo.


pli: Pīṭhaṁ nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbaṁ.


pli: Mañcapaṭipādakā nīharitvā ekamantaṁ nikkhipitabbā.


pli: Kheḷamallako nīharitvā ekamantaṁ nikkhipitabbo.


pli: Apassenaphalakaṁ nīharitvā ekamantaṁ nikkhipitabbaṁ.


pli: Bhūmattharaṇaṁ yathāpaññattaṁ sallakkhetvā nīharitvā ekamantaṁ nikkhipitabbaṁ.


pli: Sace vihāre santānakaṁ hoti, ullokā paṭhamaṁ ohāretabbaṁ, ālokasandhikaṇṇabhāgā pamajjitabbā.


pli: Sace gerukaparikammakatā bhitti kaṇṇakitā hoti, coḷakaṁ temetvā pīḷetvā pamajjitabbā.


pli: Sace kāḷavaṇṇakatā bhūmi kaṇṇakitā hoti, coḷakaṁ temetvā pīḷetvā pamajjitabbā.


pli: Sace akatā hoti bhūmi, udakena paripphositvā sammajjitabbā—


pli: mā vihāro rajena uhaññīti.


pli: Saṅkāraṁ vicinitvā ekamantaṁ chaḍḍetabbaṁ.


pli: Bhūmattharaṇaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Mañcapaṭipādakā otāpetvā pamajjitvā atiharitvā yathāṭhāne ṭhapetabbā.


pli: Mañco otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbo.


pli: Pīṭhaṁ otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbaṁ.


pli: Bhisibibbohanaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Nisīdanapaccattharaṇaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Kheḷamallako otāpetvā pamajjitvā atiharitvā yathāṭhāne ṭhapetabbo.


pli: Apassenaphalakaṁ otāpetvā pamajjitvā atiharitvā yathāṭhāne ṭhapetabbaṁ.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Sace puratthimā sarajā vātā vāyanti, puratthimā vātapānā thaketabbā.


pli: Sace pacchimā sarajā vātā vāyanti, pacchimā vātapānā thaketabbā.


pli: Sace uttarā sarajā vātā vāyanti, uttarā vātapānā thaketabbā.


pli: Sace dakkhiṇā sarajā vātā vāyanti, dakkhiṇā vātapānā thaketabbā.


pli: Sace sītakālo hoti, divā vātapānā vivaritabbā, rattiṁ thaketabbā.


pli: Sace uṇhakālo hoti, divā vātapānā thaketabbā, rattiṁ vivaritabbā.


pli: Sace pariveṇaṁ uklāpaṁ hoti, pariveṇaṁ sammajjitabbaṁ.


pli: Sace koṭṭhako uklāpo hoti, koṭṭhako sammajjitabbo.


pli: Sace upaṭṭhānasālā uklāpā hoti, upaṭṭhānasālā sammajjitabbā.


pli: Sace aggisālā uklāpā hoti, aggisālā sammajjitabbā.


pli: Sace vaccakuṭi uklāpā hoti, vaccakuṭi sammajjitabbā.


pli: Sace pānīyaṁ na hoti, pānīyaṁ upaṭṭhāpetabbaṁ.


pli: Sace paribhojanīyaṁ na hoti, paribhojanīyaṁ upaṭṭhāpetabbaṁ.


pli: Sace ācamanakumbhiyā udakaṁ na hoti, ācamanakumbhiyā udakaṁ āsiñcitabbaṁ.


pli: Sace upajjhāyassa anabhirati uppannā hoti, saddhivihārikena vūpakāsetabbo, vūpakāsāpetabbo, dhammakathā vāssa kātabbā.


pli: Sace upajjhāyassa kukkuccaṁ uppannaṁ hoti, saddhivihārikena vinodetabbaṁ, vinodāpetabbaṁ, dhammakathā vāssa kātabbā.


pli: Sace upajjhāyassa diṭṭhigataṁ uppannaṁ hoti, saddhivihārikena vivecetabbaṁ, vivecāpetabbaṁ, dhammakathā vāssa kātabbā.


pli: Sace upajjhāyo garudhammaṁ ajjhāpanno hoti parivāsāraho, saddhivihārikena ussukkaṁ kātabbaṁ—


pli: kinti nu kho saṅgho upajjhāyassa parivāsaṁ dadeyyāti.


pli: Sace upajjhāyo mūlāyapaṭikassanāraho hoti, saddhivihārikena ussukkaṁ kātabbaṁ—


pli: kinti nu kho saṅgho upajjhāyaṁ mūlāya paṭikasseyyāti.


pli: Sace upajjhāyo mānattāraho hoti, saddhivihārikena ussukkaṁ kātabbaṁ—


pli: kinti nu kho saṅgho upajjhāyassa mānattaṁ dadeyyāti.


pli: Sace upajjhāyo abbhānāraho hoti, saddhivihārikena ussukkaṁ kātabbaṁ—


pli: kinti nu kho saṅgho upajjhāyaṁ abbheyyāti.


pli: Sace saṅgho upajjhāyassa kammaṁ kattukāmo hoti tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, saddhivihārikena ussukkaṁ kātabbaṁ—


pli: kinti nu kho saṅgho upajjhāyassa kammaṁ na kareyya lahukāya vā pariṇāmeyyāti.


pli: Kataṁ vā panassa hoti saṅghena kammaṁ tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, saddhivihārikena ussukkaṁ kātabbaṁ—


pli: kinti nu kho upajjhāyo sammā vatteyya, lomaṁ pāteyya, netthāraṁ vatteyya, saṅgho taṁ kammaṁ paṭippassambheyyāti.


pli: Sace upajjhāyassa cīvaraṁ dhovitabbaṁ hoti, saddhivihārikena dhovitabbaṁ, ussukkaṁ vā kātabbaṁ—


pli: kinti nu kho upajjhāyassa cīvaraṁ dhoviyethāti.


pli: Sace upajjhāyassa cīvaraṁ kātabbaṁ hoti, saddhivihārikena kātabbaṁ, ussukkaṁ vā kātabbaṁ—


pli: kinti nu kho upajjhāyassa cīvaraṁ kariyethāti.


pli: Sace upajjhāyassa rajanaṁ pacitabbaṁ hoti, saddhivihārikena pacitabbaṁ, ussukkaṁ vā kātabbaṁ—


pli: kinti nu kho upajjhāyassa rajanaṁ paciyethāti.


pli: Sace upajjhāyassa cīvaraṁ rajitabbaṁ hoti, saddhivihārikena rajitabbaṁ, ussukkaṁ vā kātabbaṁ—


pli: kinti nu kho upajjhāyassa cīvaraṁ rajiyethāti.


pli: Cīvaraṁ rajantena sādhukaṁ samparivattakaṁ samparivattakaṁ rajitabbaṁ, na ca acchinne theve pakkamitabbaṁ.


pli: Na upajjhāyaṁ anāpucchā ekaccassa patto dātabbo, na ekaccassa patto paṭiggahetabbo;


pli: na ekaccassa cīvaraṁ dātabbaṁ, na ekaccassa cīvaraṁ paṭiggahetabbaṁ;


pli: na ekaccassa parikkhāro dātabbo, na ekaccassa parikkhāro paṭiggahetabbo;


pli: na ekaccassa kesā chedetabbā, na ekaccena kesā chedāpetabbā;


pli: na ekaccassa parikammaṁ kātabbaṁ, na ekaccena parikammaṁ kārāpetabbaṁ;


pli: na ekaccassa veyyāvacco kātabbo, na ekaccena veyyāvacco kārāpetabbo;


pli: na ekaccassa pacchāsamaṇena hotabbaṁ, na ekacco pacchāsamaṇo ādātabbo;


pli: na ekaccassa piṇḍapāto nīharitabbo, na ekaccena piṇḍapāto nīharāpetabbo;


pli: na upajjhāyaṁ anāpucchā gāmo pavisitabbo;


pli: na susānaṁ gantabbaṁ;


pli: na disā pakkamitabbā.


pli: Sace upajjhāyo gilāno hoti, yāvajīvaṁ upaṭṭhātabbo;


pli: vuṭṭhānamassa āgametabban”ti.


pli: Upajjhāyavattaṁ niṭṭhitaṁ.


pli: 16. Saddhivihārikavattakathā


pli: “Upajjhāyena, bhikkhave, saddhivihārikamhi sammā vattitabbaṁ.


pli: Tatrāyaṁ sammāvattanā—


pli: Upajjhāyena, bhikkhave, saddhivihāriko saṅgahetabbo anuggahetabbo uddesena paripucchāya ovādena anusāsaniyā.


pli: Sace upajjhāyassa patto hoti, saddhivihārikassa patto na hoti, upajjhāyena saddhivihārikassa patto dātabbo, ussukkaṁ vā kātabbaṁ—


pli: kinti nu kho saddhivihārikassa patto uppajjiyethāti.


pli: Sace upajjhāyassa cīvaraṁ hoti, saddhivihārikassa cīvaraṁ na hoti, upajjhāyena saddhivihārikassa cīvaraṁ dātabbaṁ, ussukkaṁ vā kātabbaṁ—


pli: kinti nu kho saddhivihārikassa cīvaraṁ uppajjiyethāti.


pli: Sace upajjhāyassa parikkhāro hoti, saddhivihārikassa parikkhāro na hoti, upajjhāyena saddhivihārikassa parikkhāro dātabbo, ussukkaṁ vā kātabbaṁ—


pli: kinti nu kho saddhivihārikassa parikkhāro uppajjiyethāti.


pli: Sace saddhivihāriko gilāno hoti, kālasseva uṭṭhāya dantakaṭṭhaṁ dātabbaṁ, mukhodakaṁ dātabbaṁ, āsanaṁ paññapetabbaṁ.


pli: Sace yāgu hoti, bhājanaṁ dhovitvā yāgu upanāmetabbā.


pli: Yāguṁ pītassa udakaṁ datvā bhājanaṁ paṭiggahetvā nīcaṁ katvā sādhukaṁ appaṭighaṁsantena dhovitvā paṭisāmetabbaṁ.


pli: Saddhivihārikamhi vuṭṭhite āsanaṁ uddharitabbaṁ.


pli: Sace so deso uklāpo hoti, so deso sammajjitabbo.


pli: Sace saddhivihāriko gāmaṁ pavisitukāmo hoti, nivāsanaṁ dātabbaṁ, paṭinivāsanaṁ paṭiggahetabbaṁ, kāyabandhanaṁ dātabbaṁ, saguṇaṁ katvā saṅghāṭiyo dātabbā, dhovitvā patto sodako dātabbo.


pli: Ettāvatā nivattissatīti āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ, paccuggantvā pattacīvaraṁ paṭiggahetabbaṁ, paṭinivāsanaṁ dātabbaṁ, nivāsanaṁ paṭiggahetabbaṁ.


pli: Sace cīvaraṁ sinnaṁ hoti, muhuttaṁ uṇhe otāpetabbaṁ, na ca uṇhe cīvaraṁ nidahitabbaṁ;


pli: cīvaraṁ saṅgharitabbaṁ, cīvaraṁ saṅgharantena caturaṅgulaṁ kaṇṇaṁ ussāretvā cīvaraṁ saṅgharitabbaṁ—


pli: mā majjhe bhaṅgo ahosīti.


pli: Obhoge kāyabandhanaṁ kātabbaṁ.


pli: Sace piṇḍapāto hoti, saddhivihāriko ca bhuñjitukāmo hoti, udakaṁ datvā piṇḍapāto upanāmetabbo.


pli: Saddhivihāriko pānīyena pucchitabbo.


pli: Bhuttāvissa udakaṁ datvā pattaṁ paṭiggahetvā nīcaṁ katvā sādhukaṁ appaṭighaṁsantena dhovitvā vodakaṁ katvā muhuttaṁ uṇhe otāpetabbo, na ca uṇhe patto nidahitabbo.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Saddhivihārikamhi vuṭṭhite āsanaṁ uddharitabbaṁ, pādodakaṁ pādapīṭhaṁ pādakathalikaṁ paṭisāmetabbaṁ.


pli: Sace saddhivihāriko nahāyitukāmo hoti, nahānaṁ paṭiyādetabbaṁ.


pli: Sace sītena attho hoti, sītaṁ paṭiyādetabbaṁ.


pli: Sace uṇhena attho hoti, uṇhaṁ paṭiyādetabbaṁ.


pli: Sace saddhivihāriko jantāgharaṁ pavisitukāmo hoti, cuṇṇaṁ sannetabbaṁ, mattikā temetabbā, jantāgharapīṭhaṁ ādāya gantvā jantāgharapīṭhaṁ datvā cīvaraṁ paṭiggahetvā ekamantaṁ nikkhipitabbaṁ, cuṇṇaṁ dātabbaṁ, mattikā dātabbā.


pli: Sace ussahati, jantāgharaṁ pavisitabbaṁ.


pli: Jantāgharaṁ pavisantena mattikāya mukhaṁ makkhetvā purato ca pacchato ca paṭicchādetvā jantāgharaṁ pavisitabbaṁ.


pli: Na there bhikkhū anupakhajja nisīditabbaṁ.


pli: Na navā bhikkhū āsanena paṭibāhitabbā.


pli: Jantāghare saddhivihārikassa parikammaṁ kātabbaṁ.


pli: Jantāgharā nikkhamantena jantāgharapīṭhaṁ ādāya purato ca pacchato ca paṭicchādetvā jantāgharā nikkhamitabbaṁ.


pli: Udakepi saddhivihārikassa parikammaṁ kātabbaṁ.


pli: Nahātena paṭhamataraṁ uttaritvā attano gattaṁ vodakaṁ katvā nivāsetvā saddhivihārikassa gattato udakaṁ pamajjitabbaṁ, nivāsanaṁ dātabbaṁ, saṅghāṭi dātabbā.


pli: Jantāgharapīṭhaṁ ādāya paṭhamataraṁ āgantvā āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ.


pli: Saddhivihāriko pānīyena pucchitabbo.


pli: Yasmiṁ vihāre saddhivihāriko viharati, sace so vihāro uklāpo hoti, sace ussahati, sodhetabbo.


pli: Vihāraṁ sodhentena paṭhamaṁ pattacīvaraṁ nīharitvā ekamantaṁ nikkhipitabbaṁ;


pli: nisīdanapaccattharaṇaṁ nīharitvā ekamantaṁ nikkhipitabbaṁ;


pli: bhisibibbohanaṁ nīharitvā ekamantaṁ nikkhipitabbaṁ;


pli: mañco nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbo;


pli: pīṭhaṁ nīcaṁ katvā sādhukaṁ appaṭighaṁsantena asaṅghaṭṭentena kavāṭapiṭṭhaṁ nīharitvā ekamantaṁ nikkhipitabbaṁ;


pli: mañcapaṭipādakā nīharitvā ekamantaṁ nikkhipitabbā;


pli: kheḷamallako nīharitvā ekamantaṁ nikkhipitabbo;


pli: apassenaphalakaṁ nīharitvā ekamantaṁ nikkhipitabbaṁ;


pli: bhūmattharaṇaṁ yathāpaññattaṁ sallakkhetvā nīharitvā ekamantaṁ nikkhipitabbaṁ.


pli: Sace vihāre santānakaṁ hoti, ullokā paṭhamaṁ ohāretabbaṁ, ālokasandhikaṇṇabhāgā pamajjitabbā.


pli: Sace gerukaparikammakatā bhitti kaṇṇakitā hoti, coḷakaṁ temetvā pīḷetvā pamajjitabbā.


pli: Sace kāḷavaṇṇakatā bhūmi kaṇṇakitā hoti, coḷakaṁ temetvā pīḷetvā pamajjitabbā.


pli: Sace akatā hoti bhūmi, udakena paripphositvā sammajjitabbā—


pli: mā vihāro rajena uhaññīti.


pli: Saṅkāraṁ vicinitvā ekamantaṁ chaḍḍetabbaṁ.


pli: Bhūmattharaṇaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Mañcapaṭipādakā otāpetvā pamajjitvā atiharitvā yathāṭhāne ṭhapetabbā.


pli: Mañco otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbo.


pli: Pīṭhaṁ otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbaṁ.


pli: Bhisibibbohanaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Nisīdanapaccattharaṇaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Kheḷamallako otāpetvā pamajjitvā atiharitvā yathāṭhāne ṭhapetabbo.


pli: Apassenaphalakaṁ otāpetvā pamajjitvā atiharitvā yathāṭhāne ṭhapetabbaṁ.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Sace puratthimā sarajā vātā vāyanti, puratthimā vātapānā thaketabbā.


pli: Sace pacchimā sarajā vātā vāyanti, pacchimā vātapānā thaketabbā.


pli: Sace uttarā sarajā vātā vāyanti, uttarā vātapānā thaketabbā.


pli: Sace dakkhiṇā sarajā vātā vāyanti, dakkhiṇā vātapānā thaketabbā.


pli: Sace sītakālo hoti, divā vātapānā vivaritabbā, rattiṁ thaketabbā.


pli: Sace uṇhakālo hoti, divā vātapānā thaketabbā, rattiṁ vivaritabbā.


pli: Sace pariveṇaṁ uklāpaṁ hoti, pariveṇaṁ sammajjitabbaṁ.


pli: Sace koṭṭhako uklāpo hoti, koṭṭhako sammajjitabbo.


pli: Sace upaṭṭhānasālā uklāpā hoti, upaṭṭhānasālā sammajjitabbā.


pli: Sace aggisālā uklāpā hoti, aggisālā sammajjitabbā.


pli: Sace vaccakuṭi uklāpā hoti, vaccakuṭi sammajjitabbā.


pli: Sace pānīyaṁ na hoti, pānīyaṁ upaṭṭhāpetabbaṁ.


pli: Sace paribhojanīyaṁ na hoti, paribhojanīyaṁ upaṭṭhāpetabbaṁ.


pli: Sace ācamanakumbhiyā udakaṁ na hoti, ācamanakumbhiyā udakaṁ āsiñcitabbaṁ.


pli: Sace saddhivihārikassa anabhirati uppannā hoti, upajjhāyena vūpakāsetabbo, vūpakāsāpetabbo, dhammakathā vāssa kātabbā.


pli: Sace saddhivihārikassa kukkuccaṁ uppannaṁ hoti, upajjhāyena vinodetabbaṁ, vinodāpetabbaṁ, dhammakathā vāssa kātabbā.


pli: Sace saddhivihārikassa diṭṭhigataṁ uppannaṁ hoti, upajjhāyena vivecetabbaṁ, vivecāpetabbaṁ, dhammakathā vāssa kātabbā.


pli: Sace saddhivihāriko garudhammaṁ ajjhāpanno hoti parivāsāraho, upajjhāyena ussukkaṁ kātabbaṁ—


pli: kinti nu kho saṅgho saddhivihārikassa parivāsaṁ dadeyyāti.


pli: Sace saddhivihāriko mūlāyapaṭikassanāraho hoti, upajjhāyena ussukkaṁ kātabbaṁ—


pli: kinti nu kho saṅgho saddhivihārikaṁ mūlāya paṭikasseyyāti.


pli: Sace saddhivihāriko mānattāraho hoti, upajjhāyena ussukkaṁ kātabbaṁ—


pli: kinti nu kho saṅgho saddhivihārikassa mānattaṁ dadeyyāti.


pli: Sace saddhivihāriko abbhānāraho hoti, upajjhāyena ussukkaṁ kātabbaṁ—


pli: kinti nu kho saṅgho saddhivihārikaṁ abbheyyāti.


pli: Sace saṅgho saddhivihārikassa kammaṁ kattukāmo hoti, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, upajjhāyena ussukkaṁ kātabbaṁ—


pli: kinti nu kho saṅgho saddhivihārikassa kammaṁ na kareyya, lahukāya vā pariṇāmeyyāti.


pli: Kataṁ vā panassa hoti saṅghena kammaṁ, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, upajjhāyena ussukkaṁ kātabbaṁ—


pli: kinti nu kho saddhivihāriko sammā vatteyya, lomaṁ pāteyya, netthāraṁ vatteyya, saṅgho taṁ kammaṁ paṭippassambheyyāti.


pli: Sace saddhivihārikassa cīvaraṁ dhovitabbaṁ hoti, upajjhāyena ācikkhitabbaṁ evaṁ dhoveyyāsīti, ussukkaṁ vā kātabbaṁ—


pli: kinti nu kho saddhivihārikassa cīvaraṁ dhoviyethāti.


pli: Sace saddhivihārikassa cīvaraṁ kātabbaṁ hoti, upajjhāyena ācikkhitabbaṁ evaṁ kareyyāsīti, ussukkaṁ vā kātabbaṁ—


pli: kinti nu kho saddhivihārikassa cīvaraṁ kariyethāti.


pli: Sace saddhivihārikassa rajanaṁ pacitabbaṁ hoti, upajjhāyena ācikkhitabbaṁ evaṁ paceyyāsīti, ussukkaṁ vā kātabbaṁ—


pli: kinti nu kho saddhivihārikassa rajanaṁ paciyethāti.


pli: Sace saddhivihārikassa cīvaraṁ rajitabbaṁ hoti, upajjhāyena ācikkhitabbaṁ, evaṁ rajeyyāsīti, ussukkaṁ vā kātabbaṁ—


pli: kinti nu kho saddhivihārikassa cīvaraṁ rajiyethāti.


pli: Cīvaraṁ rajantena sādhukaṁ samparivattakaṁ samparivattakaṁ rajitabbaṁ.


pli: Na ca acchinne theve pakkamitabbaṁ.


pli: Sace saddhivihāriko gilāno hoti, yāvajīvaṁ upaṭṭhātabbo, vuṭṭhānamassa āgametabban”ti.


pli: Saddhivihārikavattaṁ niṭṭhitaṁ.


pli: 17. Paṇāmitakathā


pli: Tena kho pana samayena saddhivihārikā upajjhāyesu na sammā vattanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma saddhivihārikā upajjhāyesu na sammā vattissantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, saddhivihārikā upajjhāyesu na sammā vattantī”ti?


pli: “saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma, bhikkhave, saddhivihārikā upajjhāyesu na sammā vattissantīti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, saddhivihārikena upajjhāyamhi na sammā vattitabbaṁ.


pli: Yo na sammā vatteyya, āpatti dukkaṭassā”ti.


pli: Neva sammā vattanti.


pli: Bhagavato etamatthaṁ ārocesuṁ.


pli: “Anujānāmi, bhikkhave, asammāvattantaṁ paṇāmetuṁ.


pli: Evañca pana, bhikkhave, paṇāmetabbo—


pli: ‘paṇāmemi tan’ti vā, ‘māyidha paṭikkamī’ti vā, ‘nīhara te pattacīvaran’ti vā, ‘nāhaṁ tayā upaṭṭhātabbo’ti vā, kāyena viññāpeti, vācāya viññāpeti, kāyena vācāya viññāpeti, paṇāmito hoti saddhivihāriko;


pli: na kāyena viññāpeti, na vācāya viññāpeti, na kāyena vācāya viññāpeti, na paṇāmito hoti saddhivihāriko”ti.


pli: Tena kho pana samayena saddhivihārikā paṇāmitā na khamāpenti.


pli: “Anujānāmi, bhikkhave, khamāpetun”ti.


pli: Neva khamāpenti.


pli: “Na, bhikkhave, paṇāmitena na khamāpetabbo.


pli: Yo na khamāpeyya, āpatti dukkaṭassā”ti.


pli: Tena kho pana samayena upajjhāyā khamāpiyamānā na khamanti.


pli: “Anujānāmi, bhikkhave, khamitun”ti.


pli: Neva khamanti.


pli: Saddhivihārikā pakkamantipi vibbhamantipi titthiyesupi saṅkamanti.


pli: Na, bhikkhave, khamāpiyamānena na khamitabbaṁ.


pli: Yo na khameyya, āpatti dukkaṭassā”ti.


pli: Tena kho pana samayena upajjhāyā sammāvattantaṁ paṇāmenti, asammāvattantaṁ na paṇāmenti.


pli: Bhagavato etamatthaṁ ārocesuṁ.


pli: “Na, bhikkhave, sammāvattanto paṇāmetabbo.


pli: Yo paṇāmeyya, āpatti dukkaṭassa.


pli: Na ca, bhikkhave, asammāvattanto na paṇāmetabbo.


pli: Yo na paṇāmeyya, āpatti dukkaṭassāti.


pli: Pañcahi, bhikkhave, aṅgehi samannāgato saddhivihāriko paṇāmetabbo.


pli: Upajjhāyamhi nādhimattaṁ pemaṁ hoti, nādhimatto pasādo hoti, nādhimattā hirī hoti, nādhimatto gāravo hoti, nādhimattā bhāvanā hoti—


pli: imehi kho, bhikkhave, pañcahaṅgehi samannāgato saddhivihāriko paṇāmetabbo.


pli: Pañcahi, bhikkhave, aṅgehi samannāgato saddhivihāriko na paṇāmetabbo.


pli: Upajjhāyamhi adhimattaṁ pemaṁ hoti, adhimatto pasādo hoti, adhimattā hirī hoti, adhimatto gāravo hoti, adhimattā bhāvanā hoti—


pli: imehi kho, bhikkhave, pañcahaṅgehi samannāgato saddhivihāriko na paṇāmetabbo.


pli: Pañcahi, bhikkhave, aṅgehi samannāgato saddhivihāriko alaṁ paṇāmetuṁ.


pli: imehi kho, bhikkhave, pañcahaṅgehi samannāgato saddhivihāriko alaṁ paṇāmetuṁ.


pli: Pañcahi, bhikkhave, aṅgehi samannāgato saddhivihāriko nālaṁ paṇāmetuṁ.


pli: imehi kho, bhikkhave, pañcahaṅgehi samannāgato saddhivihāriko nālaṁ paṇāmetuṁ.


pli: Pañcahi, bhikkhave, aṅgehi samannāgataṁ saddhivihārikaṁ appaṇāmento upajjhāyo sātisāro hoti, paṇāmento anatisāro hoti.


pli: imehi kho, bhikkhave, pañcahaṅgehi samannāgataṁ saddhivihārikaṁ appaṇāmento upajjhāyo sātisāro hoti, paṇāmento anatisāro hoti.


pli: Pañcahi, bhikkhave, aṅgehi samannāgataṁ saddhivihārikaṁ paṇāmento upajjhāyo sātisāro hoti, appaṇāmento anatisāro hoti.


pli: imehi kho, bhikkhave, pañcahaṅgehi samannāgataṁ saddhivihārikaṁ paṇāmento upajjhāyo sātisāro hoti, appaṇāmento anatisāro hotī”ti.


pli: Tena kho pana samayena aññataro brāhmaṇo bhikkhū upasaṅkamitvā pabbajjaṁ yāci.


pli: Taṁ bhikkhū na icchiṁsu pabbājetuṁ.


pli: So bhikkhūsu pabbajjaṁ alabhamāno kiso ahosi lūkho dubbaṇṇo uppaṇḍuppaṇḍukajāto dhamanisanthatagatto.


pli: Addasā kho bhagavā taṁ brāhmaṇaṁ kisaṁ lūkhaṁ dubbaṇṇaṁ uppaṇḍuppaṇḍukajātaṁ dhamanisanthatagattaṁ, disvāna bhikkhū āmantesi—


pli: “kiṁ nu kho so, bhikkhave, brāhmaṇo kiso lūkho dubbaṇṇo uppaṇḍuppaṇḍukajāto dhamanisanthatagatto”ti?


pli: “Eso, bhante, brāhmaṇo bhikkhū upasaṅkamitvā pabbajjaṁ yāci.


pli: So bhikkhūsu pabbajjaṁ alabhamāno kiso lūkho dubbaṇṇo uppaṇḍuppaṇḍukajāto dhamanisanthatagatto”ti.


pli: Atha kho bhagavā bhikkhū āmantesi—


pli: “ko nu kho, bhikkhave, tassa brāhmaṇassa adhikāraṁ sarasī”ti?


pli: Evaṁ vutte, āyasmā sāriputto bhagavantaṁ etadavoca—


pli: “ahaṁ kho, bhante, tassa brāhmaṇassa adhikāraṁ sarāmī”ti.


pli: “Kiṁ pana tvaṁ, sāriputta, tassa brāhmaṇassa adhikāraṁ sarasī”ti?


pli: “Idha me, bhante, so brāhmaṇo rājagahe piṇḍāya carantassa kaṭacchubhikkhaṁ dāpesi.


pli: Imaṁ kho ahaṁ, bhante, tassa brāhmaṇassa adhikāraṁ sarāmī”ti.


pli: “Sādhu sādhu, sāriputta, kataññuno hi, sāriputta, sappurisā katavedino.


pli: Tena hi tvaṁ, sāriputta, taṁ brāhmaṇaṁ pabbājehi upasampādehī”ti.


pli: “Kathāhaṁ, bhante, taṁ brāhmaṇaṁ pabbājemi upasampādemī”ti?


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “yā sā, bhikkhave, mayā tīhi saraṇagamanehi upasampadā anuññātā, taṁ ajjatagge paṭikkhipāmi.


pli: Anujānāmi, bhikkhave, ñatticatutthena kammena upasampādetuṁ.


pli: Evañca pana, bhikkhave, upasampādetabbo.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ itthannāmo itthannāmassa āyasmato upasampadāpekkho.


pli: Yadi saṅghassa pattakallaṁ, saṅgho itthannāmaṁ upasampādeyya itthannāmena upajjhāyena.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ upasampādeti itthannāmena upajjhāyena.


pli: Yassāyasmato khamati itthannāmassa upasampadā itthannāmena upajjhāyena, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi—


pli: suṇātu me, bhante, saṅgho.


pli: Tatiyampi etamatthaṁ vadāmi—


pli: Upasampanno saṅghena itthannāmo itthannāmena upajjhāyena.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Tena kho pana samayena aññataro bhikkhu upasampannasamanantarā anācāraṁ ācarati.


pli: Bhikkhū evamāhaṁsu—


pli: “māvuso, evarūpaṁ akāsi, netaṁ kappatī”ti.


pli: So evamāha—


pli: “nevāhaṁ āyasmante yāciṁ upasampādetha manti.


pli: Kissa maṁ tumhe ayācitā upasampāditthā”ti?


pli: Bhagavato etamatthaṁ ārocesuṁ.


pli: “Na, bhikkhave, ayācitena upasampādetabbo.


pli: Yo upasampādeyya, āpatti dukkaṭassa.


pli: Anujānāmi, bhikkhave, yācitena upasampādetuṁ.


pli: Evañca pana, bhikkhave, yācitabbo.


pli: Tena upasampadāpekkhena saṅghaṁ upasaṅkamitvā ekaṁsaṁ uttarāsaṅgaṁ karitvā bhikkhūnaṁ pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘saṅghaṁ, bhante, upasampadaṁ yācāmi, ullumpatu maṁ, bhante, saṅgho anukampaṁ upādāyā’ti.


pli: Dutiyampi yācitabbo.


pli: Tatiyampi yācitabbo.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ itthannāmo itthannāmassa āyasmato upasampadāpekkho.


pli: Itthannāmo saṅghaṁ upasampadaṁ yācati itthannāmena upajjhāyena.


pli: Yadi saṅghassa pattakallaṁ, saṅgho itthannāmaṁ upasampādeyya itthannāmena upajjhāyena.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ upasampādeti itthannāmena upajjhāyena.


pli: Yassāyasmato khamati itthannāmassa upasampadā itthannāmena upajjhāyena, so tuṇhassa;


pli: yassa nakkhamati, so bhāseyya.


pli: Dutiyampi etamatthaṁ vadāmi …pe…


pli: tatiyampi etamatthaṁ vadāmi …pe….


pli: Upasampanno saṅghena itthannāmo itthannāmena upajjhāyena.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Tena kho pana samayena rājagahe paṇītānaṁ bhattānaṁ bhattapaṭipāṭi aṭṭhitā hoti.


pli: Atha kho aññatarassa brāhmaṇassa etadahosi—


pli: “ime kho samaṇā sakyaputtiyā sukhasīlā sukhasamācārā, subhojanāni bhuñjitvā nivātesu sayanesu sayanti.


pli: Yannūnāhaṁ samaṇesu sakyaputtiyesu pabbajeyyan”ti.


pli: Atha kho so brāhmaṇo bhikkhū upasaṅkamitvā pabbajjaṁ yāci.


pli: Taṁ bhikkhū pabbājesuṁ upasampādesuṁ.


pli: Tasmiṁ pabbajite bhattapaṭipāṭi khīyittha.


pli: Bhikkhū evamāhaṁsu—


pli: “ehi dāni, āvuso, piṇḍāya carissāmā”ti.


pli: So evamāha—


pli: “nāhaṁ, āvuso, etaṅkāraṇā pabbajito piṇḍāya carissāmīti.


pli: Sace me dassatha bhuñjissāmi, no ce me dassatha vibbhamissāmī”ti.


pli: “Kiṁ pana tvaṁ, āvuso, udarassa kāraṇā pabbajito”ti?


pli: “Evamāvuso”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhu evaṁ svākkhāte dhammavinaye udarassa kāraṇā pabbajissatī”ti.


pli: Te bhikkhū bhagavato etamatthaṁ ārocesuṁ …pe…


pli: “saccaṁ kira tvaṁ, bhikkhu, udarassa kāraṇā pabbajito”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, evaṁ svākkhāte dhammavinaye udarassa kāraṇā pabbajissasi.


pli: Netaṁ, moghapurisa, appasannānaṁ vā pasādāya pasannānaṁ vā bhiyyobhāvāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “anujānāmi, bhikkhave, upasampādentena cattāro nissaye ācikkhituṁ—


pli: piṇḍiyālopabhojanaṁ nissāya pabbajjā, tattha te yāvajīvaṁ ussāho karaṇīyo;


pli: atirekalābho—


pli: saṅghabhattaṁ, uddesabhattaṁ, nimantanaṁ, salākabhattaṁ, pakkhikaṁ, uposathikaṁ, pāṭipadikaṁ.


pli: Paṁsukūlacīvaraṁ nissāya pabbajjā, tattha te yāvajīvaṁ ussāho karaṇīyo;


pli: khomaṁ, kappāsikaṁ, koseyyaṁ, kambalaṁ, sāṇaṁ, bhaṅgaṁ.


pli: Rukkhamūlasenāsanaṁ nissāya pabbajjā, tattha te yāvajīvaṁ ussāho karaṇīyo;


pli: vihāro, aḍḍhayogo, pāsādo, hammiyaṁ, guhā.


pli: Pūtimuttabhesajjaṁ nissāya pabbajjā, tattha te yāvajīvaṁ ussāho karaṇīyo;


pli: sappi, navanītaṁ, telaṁ, madhu, phāṇitan”ti.


pli: 18. Ācariyavattakathā


pli: Tena kho pana samayena aññataro māṇavako bhikkhū upasaṅkamitvā pabbajjaṁ yāci.


pli: Tassa bhikkhū paṭikacceva nissaye ācikkhiṁsu.


pli: So evamāha—


pli: “sace me, bhante, pabbajite nissaye ācikkheyyātha, abhirameyyāmahaṁ.


pli: Na dānāhaṁ, bhante, pabbajissāmi;


pli: jegucchā me nissayā paṭikūlā”ti.


pli: Bhagavato etamatthaṁ ārocesuṁ.


pli: “Na, bhikkhave, paṭikacceva nissayā ācikkhitabbā.


pli: Yo ācikkheyya, āpatti dukkaṭassa.


pli: Anujānāmi, bhikkhave, upasampannasamanantarā nissaye ācikkhitun”ti.


pli: Tena kho pana samayena bhikkhū duvaggenapi tivaggenapi gaṇena upasampādenti.


pli: “Na, bhikkhave, ūnadasavaggena gaṇena upasampādetabbo.


pli: Yo upasampādeyya, āpatti dukkaṭassa.


pli: Anujānāmi, bhikkhave, dasavaggena vā atirekadasavaggena vā gaṇena upasampādetun”ti.


pli: Tena kho pana samayena bhikkhū ekavassāpi duvassāpi saddhivihārikaṁ upasampādenti.


pli: Āyasmāpi upaseno vaṅgantaputto ekavasso saddhivihārikaṁ upasampādesi.


pli: So vassaṁvuṭṭho duvasso ekavassaṁ saddhivihārikaṁ ādāya yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Āciṇṇaṁ kho panetaṁ buddhānaṁ bhagavantānaṁ āgantukehi bhikkhūhi saddhiṁ paṭisammodituṁ.


pli: Atha kho bhagavā āyasmantaṁ upasenaṁ vaṅgantaputtaṁ etadavoca—


pli: “kacci, bhikkhu, khamanīyaṁ, kacci yāpanīyaṁ,


pli: kacci tvaṁ appakilamathena addhānaṁ āgato”ti?


pli: “Khamanīyaṁ, bhagavā, yāpanīyaṁ, bhagavā.


pli: Appakilamathena mayaṁ, bhante, addhānaṁ āgatā”ti.


pli: Jānantāpi tathāgatā pucchanti, jānantāpi na pucchanti, kālaṁ viditvā pucchanti, kālaṁ viditvā na pucchanti;


pli: atthasaṁhitaṁ tathāgatā pucchanti; no anatthasaṁhitaṁ.


pli: Anatthasaṁhite setughāto tathāgatānaṁ.


pli: Dvīhi ākārehi buddhā bhagavanto bhikkhū paṭipucchanti— dhammaṁ vā desessāma, sāvakānaṁ vā sikkhāpadaṁ paññapessāmāti.


pli: Atha kho bhagavā āyasmantaṁ upasenaṁ vaṅgantaputtaṁ etadavoca— “kativassosi tvaṁ, bhikkhū”ti?


pli: “Duvassohaṁ, bhagavā”ti.


pli: “Ayaṁ pana bhikkhu kativasso”ti?


pli: “Ekavasso, bhagavā”ti.


pli: “Kiṁ tāyaṁ bhikkhu hotī”ti?


pli: “Saddhivihāriko me, bhagavā”ti.


pli: Vigarahi buddho bhagavā—


pli: “ananucchavikaṁ, moghapurisa, ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma tvaṁ, moghapurisa, aññehi ovadiyo anusāsiyo aññaṁ ovadituṁ anusāsituṁ maññissasi.


pli: Atilahuṁ kho tvaṁ, moghapurisa, bāhullāya āvatto, yadidaṁ gaṇabandhikaṁ.


pli: Netaṁ, moghapurisa, appasannānaṁ vā pasādāya pasannānaṁ vā bhiyyobhāvāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, ūnadasavassena upasampādetabbo.


pli: Yo upasampādeyya, āpatti dukkaṭassa.


pli: Anujānāmi, bhikkhave, dasavassena vā atirekadasavassena vā upasampādetun”ti.


pli: Tena kho pana samayena bhikkhū—


pli: dasavassamhā dasavassamhāti—


pli: bālā abyattā upasampādenti.


pli: Dissanti upajjhāyā bālā, saddhivihārikā paṇḍitā.


pli: Dissanti upajjhāyā abyattā, saddhivihārikā byattā.


pli: Dissanti upajjhāyā appassutā, saddhivihārikā bahussutā.


pli: Dissanti upajjhāyā duppaññā, saddhivihārikā paññavanto.


pli: Aññataropi aññatitthiyapubbo upajjhāyena sahadhammikaṁ vuccamāno upajjhāyassa vādaṁ āropetvā taṁyeva titthāyatanaṁ saṅkami.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhū—dasavassamhā dasavassamhāti—bālā abyattā upasampādessanti.


pli: Dissanti upajjhāyā bālā saddhivihārikā paṇḍitā, dissanti upajjhāyā abyattā saddhivihārikā byattā, dissanti upajjhāyā appassutā saddhivihārikā bahussutā, dissanti upajjhāyā duppaññā, saddhivihārikā paññavanto”ti.


pli: Atha kho te bhikkhū bhagavato etamatthaṁ ārocesuṁ.


pli: “Saccaṁ kira, bhikkhave, bhikkhū—


pli: Dissanti upajjhāyā bālā, saddhivihārikā paṇḍitā, dissanti upajjhāyā abyattā saddhivihārikā byattā, dissanti upajjhāyā appassutā, saddhivihārikā bahussutā, dissanti upajjhāyā duppaññā, saddhivihārikā paññavanto”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: “kathañhi nāma te, bhikkhave, moghapurisā—dasavassamhā dasavassamhāti—bālā abyattā upasampādessanti.


pli: Dissanti upajjhāyā bālā, saddhivihārikā paṇḍitā, dissanti upajjhāyā abyattā saddhivihārikā byattā, dissanti upajjhāyā appassutā, saddhivihārikā bahussutā, dissanti upajjhāyā duppaññā, saddhivihārikā paññavanto.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, bālena abyattena upasampādetabbo.


pli: Yo upasampādeyya, āpatti dukkaṭassa.


pli: Anujānāmi, bhikkhave, byattena bhikkhunā paṭibalena dasavassena vā atirekadasavassena vā upasampādetun”ti.


pli: Tena kho pana samayena bhikkhū upajjhāyesu pakkantesupi vibbhantesupi kālaṅkatesupi pakkhasaṅkantesupi anācariyakā anovadiyamānā ananusāsiyamānā


pli: dunnivatthā duppārutā anākappasampannā piṇḍāya caranti,


pli: manussānaṁ bhuñjamānānaṁ uparibhojanepi uttiṭṭhapattaṁ upanāmenti, uparikhādanīyepi uparisāyanīyepi uparipānīyepi uttiṭṭhapattaṁ upanāmenti;


pli: sāmaṁ sūpampi odanampi viññāpetvā bhuñjanti;


pli: bhattaggepi uccāsaddā mahāsaddā viharanti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā dunnivatthā duppārutā anākappasampannā piṇḍāya carissanti;


pli: manussānaṁ bhuñjamānānaṁ uparibhojanepi uttiṭṭhapattaṁ upanāmessanti, uparikhādanīyepi uparisāyanīyepi uparipānīyepi uttiṭṭhapattaṁ upanāmessanti;


pli: sāmaṁ sūpampi odanampi viññāpetvā bhuñjissanti;


pli: bhattaggepi uccāsaddā mahāsaddā viharissanti, seyyathāpi brāhmaṇā brāhmaṇabhojane”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ …pe…


pli: atha kho te bhikkhū bhagavato etamatthaṁ ārocesuṁ.


pli: “Saccaṁ kira, bhikkhave …pe…


pli: “saccaṁ, bhagavā”ti …pe…


pli: vigarahitvā dhammiṁ kathaṁ katvā bhikkhū āmantesi—


pli: “Anujānāmi, bhikkhave, ācariyaṁ.


pli: Ācariyo, bhikkhave, antevāsikamhi puttacittaṁ upaṭṭhāpessati, antevāsiko ācariyamhi pitucittaṁ upaṭṭhāpessati.


pli: Evaṁ te aññamaññaṁ sagāravā sappatissā sabhāgavuttino viharantā imasmiṁ dhammavinaye vuddhiṁ viruḷhiṁ vepullaṁ āpajjissanti.


pli: Anujānāmi, bhikkhave, dasavassaṁ nissāya vatthuṁ, dasavassena nissayaṁ dātuṁ.


pli: Evañca pana, bhikkhave, ācariyo gahetabbo.


pli: Ekaṁsaṁ uttarāsaṅgaṁ karitvā pāde vanditvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ācariyo me, bhante, hohi, āyasmato nissāya vacchāmi;


pli: ācariyo me, bhante, hohi, āyasmato nissāya vacchāmi;


pli: ācariyo me, bhante, hohi, āyasmato nissāya vacchāmī’ti.


pli: ‘Sāhū’ti vā ‘lahū’ti vā ‘opāyikan’ti vā ‘patirūpan’ti vā ‘pāsādikena sampādehī’ti vā kāyena viññāpeti, vācāya viññāpeti, kāyena vācāya viññāpeti, gahito hoti ācariyo;


pli: na kāyena viññāpeti, na vācāya viññāpeti, na kāyena vācāya viññāpeti, na gahito hoti ācariyo.


pli: Antevāsikena, bhikkhave, ācariyamhi sammā vattitabbaṁ.


pli: Tatrāyaṁ sammāvattanā—


pli: Kālasseva uṭṭhāya upāhanaṁ omuñcitvā ekaṁsaṁ uttarāsaṅgaṁ karitvā dantakaṭṭhaṁ dātabbaṁ, mukhodakaṁ dātabbaṁ, āsanaṁ paññapetabbaṁ.


pli: Sace yāgu hoti, bhājanaṁ dhovitvā yāgu upanāmetabbā.


pli: Yāguṁ pītassa udakaṁ datvā bhājanaṁ paṭiggahetvā nīcaṁ katvā sādhukaṁ appaṭighaṁsantena dhovitvā paṭisāmetabbaṁ.


pli: Ācariyamhi vuṭṭhite āsanaṁ uddharitabbaṁ.


pli: Sace so deso uklāpo hoti, so deso sammajjitabbo.


pli: Sace ācariyo gāmaṁ pavisitukāmo hoti, nivāsanaṁ dātabbaṁ, paṭinivāsanaṁ paṭiggahetabbaṁ, kāyabandhanaṁ dātabbaṁ, saguṇaṁ katvā saṅghāṭiyo dātabbā, dhovitvā patto sodako dātabbo.


pli: Sace ācariyo pacchāsamaṇaṁ ākaṅkhati, timaṇḍalaṁ paṭicchādentena parimaṇḍalaṁ nivāsetvā kāyabandhanaṁ bandhitvā saguṇaṁ katvā saṅghāṭiyo pārupitvā gaṇṭhikaṁ paṭimuñcitvā dhovitvā pattaṁ gahetvā ācariyassa pacchāsamaṇena hotabbaṁ.


pli: Nātidūre gantabbaṁ, nāccāsanne gantabbaṁ, pattapariyāpannaṁ paṭiggahetabbaṁ.


pli: Na ācariyassa bhaṇamānassa antarantarā kathā opātetabbā.


pli: Ācariyo āpattisāmantā bhaṇamāno nivāretabbo.


pli: Nivattantena paṭhamataraṁ āgantvā āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ, paccuggantvā pattacīvaraṁ paṭiggahetabbaṁ, paṭinivāsanaṁ dātabbaṁ, nivāsanaṁ paṭiggahetabbaṁ.


pli: Sace cīvaraṁ sinnaṁ hoti, muhuttaṁ uṇhe otāpetabbaṁ, na ca uṇhe cīvaraṁ nidahitabbaṁ.


pli: Cīvaraṁ saṅgharitabbaṁ.


pli: Cīvaraṁ saṅgharantena caturaṅgulaṁ kaṇṇaṁ ussāretvā cīvaraṁ saṅgharitabbaṁ—


pli: mā majjhe bhaṅgo ahosīti.


pli: Obhoge kāyabandhanaṁ kātabbaṁ.


pli: Sace piṇḍapāto hoti, ācariyo ca bhuñjitukāmo hoti, udakaṁ datvā piṇḍapāto upanāmetabbo.


pli: Ācariyo pānīyena pucchitabbo.


pli: Bhuttāvissa udakaṁ datvā pattaṁ paṭiggahetvā nīcaṁ katvā sādhukaṁ appaṭighaṁsantena dhovitvā vodakaṁ katvā muhuttaṁ uṇhe otāpetabbo, na ca uṇhe patto nidahitabbo.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Ācariyamhi vuṭṭhite āsanaṁ uddharitabbaṁ, pādodakaṁ pādapīṭhaṁ pādakathalikaṁ paṭisāmetabbaṁ.


pli: Sace so deso uklāpo hoti, so deso sammajjitabbo.


pli: Sace ācariyo nahāyitukāmo hoti, nahānaṁ paṭiyādetabbaṁ.


pli: Sace sītena attho hoti, sītaṁ paṭiyādetabbaṁ.


pli: Sace uṇhena attho hoti, uṇhaṁ paṭiyādetabbaṁ.


pli: Sace ācariyo jantāgharaṁ pavisitukāmo hoti, cuṇṇaṁ sannetabbaṁ, mattikā temetabbā, jantāgharapīṭhaṁ ādāya ācariyassa piṭṭhito piṭṭhito gantvā jantāgharapīṭhaṁ datvā cīvaraṁ paṭiggahetvā ekamantaṁ nikkhipitabbaṁ, cuṇṇaṁ dātabbaṁ, mattikā dātabbā.


pli: Sace ussahati, jantāgharaṁ pavisitabbaṁ.


pli: Jantāgharaṁ pavisantena mattikāya mukhaṁ makkhetvā purato ca pacchato ca paṭicchādetvā jantāgharaṁ pavisitabbaṁ.


pli: Na there bhikkhū anupakhajja nisīditabbaṁ.


pli: Na navā bhikkhū āsanena paṭibāhitabbā.


pli: Jantāghare ācariyassa parikammaṁ kātabbaṁ.


pli: Jantāgharā nikkhamantena jantāgharapīṭhaṁ ādāya purato ca pacchato ca paṭicchādetvā jantāgharā nikkhamitabbaṁ.


pli: Udakepi ācariyassa parikammaṁ kātabbaṁ.


pli: Nahātena paṭhamataraṁ uttaritvā attano gattaṁ vodakaṁ katvā nivāsetvā ācariyassa gattato udakaṁ pamajjitabbaṁ, nivāsanaṁ dātabbaṁ, saṅghāṭi dātabbā, jantāgharapīṭhaṁ ādāya paṭhamataraṁ āgantvā āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ.


pli: Ācariyo pānīyena pucchitabbo.


pli: Sace uddisāpetukāmo hoti, uddisāpetabbo.


pli: Sace paripucchitukāmo hoti, paripucchitabbo.


pli: Yasmiṁ vihāre ācariyo viharati, sace so vihāro uklāpo hoti, sace ussahati, sodhetabbo.


pli: Vihāraṁ sodhentena paṭhamaṁ pattacīvaraṁ nīharitvā ekamantaṁ nikkhipitabbaṁ;


pli: nisīdanapaccattharaṇaṁ nīharitvā ekamantaṁ nikkhipitabbaṁ;


pli: bhisibibbohanaṁ nīharitvā ekamantaṁ nikkhipitabbaṁ;


pli: mañco nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbo;


pli: pīṭhaṁ nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbaṁ;


pli: mañcapaṭipādakā nīharitvā ekamantaṁ nikkhipitabbā;


pli: kheḷamallako nīharitvā ekamantaṁ nikkhipitabbo;


pli: apassenaphalakaṁ nīharitvā ekamantaṁ nikkhipitabbaṁ;


pli: bhūmattharaṇaṁ yathāpaññattaṁ sallakkhetvā nīharitvā ekamantaṁ nikkhipitabbaṁ.


pli: Sace vihāre santānakaṁ hoti, ullokā paṭhamaṁ ohāretabbaṁ, ālokasandhikaṇṇabhāgā pamajjitabbā.


pli: Sace gerukaparikammakatā bhitti kaṇṇakitā hoti, coḷakaṁ temetvā pīḷetvā pamajjitabbā.


pli: Sace kāḷavaṇṇakatā bhūmi kaṇṇakitā hoti, coḷakaṁ temetvā pīḷetvā pamajjitabbā.


pli: Sace akatā hoti bhūmi, udakena paripphositvā sammajjitabbā—


pli: mā vihāro rajena uhaññīti.


pli: Saṅkāraṁ vicinitvā ekamantaṁ chaḍḍetabbaṁ.


pli: Bhūmattharaṇaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Mañcapaṭipādakā otāpetvā pamajjitvā atiharitvā yathāṭhāne ṭhapetabbā.


pli: Mañco otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbo.


pli: Pīṭhaṁ otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbaṁ.


pli: Bhisibibbohanaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Nisīdanapaccattharaṇaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Kheḷamallako otāpetvā pamajjitvā atiharitvā yathāṭhāne ṭhapetabbo.


pli: Apassenaphalakaṁ otāpetvā pamajjitvā atiharitvā yathāṭhāne ṭhapetabbaṁ.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Sace puratthimā sarajā vātā vāyanti, puratthimā vātapānā thaketabbā.


pli: Sace pacchimā sarajā vātā vāyanti, pacchimā vātapānā thaketabbā.


pli: Sace uttarā sarajā vātā vāyanti, uttarā vātapānā thaketabbā.


pli: Sace dakkhiṇā sarajā vātā vāyanti, dakkhiṇā vātapānā thaketabbā.


pli: Sace sītakālo hoti, divā vātapānā vivaritabbā, rattiṁ thaketabbā.


pli: Sace uṇhakālo hoti, divā vātapānā thaketabbā, rattiṁ vivaritabbā.


pli: Sace pariveṇaṁ uklāpaṁ hoti, pariveṇaṁ sammajjitabbaṁ.


pli: Sace koṭṭhako uklāpo hoti, koṭṭhako sammajjitabbo.


pli: Sace upaṭṭhānasālā uklāpā hoti, upaṭṭhānasālā sammajjitabbā.


pli: Sace aggisālā uklāpā hoti, aggisālā sammajjitabbā.


pli: Sace vaccakuṭi uklāpā hoti, vaccakuṭi sammajjitabbā.


pli: Sace pānīyaṁ na hoti, pānīyaṁ upaṭṭhāpetabbaṁ.


pli: Sace paribhojanīyaṁ na hoti, paribhojanīyaṁ upaṭṭhāpetabbaṁ.


pli: Sace ācamanakumbhiyaṁ udakaṁ na hoti, ācamanakumbhiyā udakaṁ āsiñcitabbaṁ.


pli: Sace ācariyassa anabhirati uppannā hoti, antevāsikena vūpakāsetabbo, vūpakāsāpetabbo, dhammakathā vāssa kātabbā.


pli: Sace ācariyassa kukkuccaṁ uppannaṁ hoti, antevāsikena vinodetabbaṁ, vinodāpetabbaṁ, dhammakathā vāssa kātabbā.


pli: Sace ācariyassa diṭṭhigataṁ uppannaṁ hoti, antevāsikena vivecetabbaṁ, vivecāpetabbaṁ, dhammakathā vāssa kātabbā.


pli: Sace ācariyo garudhammaṁ ajjhāpanno hoti parivāsāraho, antevāsikena ussukkaṁ kātabbaṁ—


pli: kinti nu kho saṅgho ācariyassa parivāsaṁ dadeyyāti.


pli: Sace ācariyo mūlāyapaṭikassanāraho hoti, antevāsikena ussukkaṁ kātabbaṁ—


pli: kinti nu kho saṅgho ācariyaṁ mūlāya paṭikasseyyāti.


pli: Sace ācariyo mānattāraho hoti, antevāsikena ussukkaṁ kātabbaṁ—


pli: kinti nu kho saṅgho ācariyassa mānattaṁ dadeyyāti.


pli: Sace ācariyo abbhānāraho hoti, antevāsikena ussukkaṁ kātabbaṁ—


pli: kinti nu kho saṅgho ācariyaṁ abbheyyāti.


pli: Sace saṅgho ācariyassa kammaṁ kattukāmo hoti, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, antevāsikena ussukkaṁ kātabbaṁ—


pli: kinti nu kho saṅgho ācariyassa kammaṁ na kareyya, lahukāya vā pariṇāmeyyāti.


pli: Kataṁ vā panassa hoti saṅghena kammaṁ, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, antevāsikena ussukkaṁ kātabbaṁ—


pli: kinti nu kho ācariyo sammā vatteyya, lomaṁ pāteyya, netthāraṁ vatteyya, saṅgho taṁ kammaṁ paṭippassambheyyāti.


pli: Sace ācariyassa cīvaraṁ dhovitabbaṁ hoti, antevāsikena dhovitabbaṁ, ussukkaṁ vā kātabbaṁ—


pli: kinti nu kho ācariyassa cīvaraṁ dhoviyethāti.


pli: Sace ācariyassa cīvaraṁ kātabbaṁ hoti, antevāsikena kātabbaṁ, ussukkaṁ vā kātabbaṁ—


pli: kinti nu kho ācariyassa cīvaraṁ kariyethāti.


pli: Sace ācariyassa rajanaṁ pacitabbaṁ hoti, antevāsikena pacitabbaṁ, ussukkaṁ vā kātabbaṁ—


pli: kinti nu kho ācariyassa rajanaṁ paciyethāti.


pli: Sace ācariyassa cīvaraṁ rajitabbaṁ hoti, antevāsikena rajitabbaṁ, ussukkaṁ vā kātabbaṁ—


pli: kinti nu kho ācariyassa cīvaraṁ rajiyethāti.


pli: Cīvaraṁ rajantena sādhukaṁ samparivattakaṁ samparivattakaṁ rajitabbaṁ, na ca acchinne theve pakkamitabbaṁ.


pli: Na ācariyaṁ anāpucchā ekaccassa patto dātabbo, na ekaccassa patto paṭiggahetabbo;


pli: na ekaccassa cīvaraṁ dātabbaṁ;


pli: na ekaccassa cīvaraṁ paṭiggahetabbaṁ;


pli: na ekaccassa parikkhāro dātabbo;


pli: na ekaccassa parikkhāro paṭiggahetabbo;


pli: na ekaccassa kesā chedetabbā;


pli: na ekaccena kesā chedāpetabbā;


pli: na ekaccassa parikammaṁ kātabbaṁ;


pli: na ekaccena parikammaṁ kārāpetabbaṁ;


pli: na ekaccassa veyyāvacco kātabbo;


pli: na ekaccena veyyāvacco kārāpetabbo;


pli: na ekaccassa pacchāsamaṇena hotabbaṁ;


pli: na ekacco pacchāsamaṇo ādātabbo;


pli: na ekaccassa piṇḍapāto nīharitabbo;


pli: na ekaccena piṇḍapāto nīharāpetabbo.


pli: Na ācariyaṁ anāpucchā gāmo pavisitabbo, na susānaṁ gantabbaṁ, na disā pakkamitabbā.


pli: Sace ācariyo gilāno hoti, yāvajīvaṁ upaṭṭhātabbo, vuṭṭhānamassa āgametabban”ti.


pli: Ācariyavattaṁ niṭṭhitaṁ.


pli: 19. Antevāsikavattakathā


pli: “Ācariyena, bhikkhave, antevāsikamhi sammā vattitabbaṁ.


pli: Tatrāyaṁ sammāvattanā—


pli: Ācariyena, bhikkhave, antevāsiko saṅgahetabbo anuggahetabbo uddesena paripucchāya ovādena anusāsaniyā.


pli: Sace ācariyassa patto hoti, antevāsikassa patto na hoti, ācariyena antevāsikassa patto dātabbo, ussukkaṁ vā kātabbaṁ—


pli: kinti nu kho antevāsikassa patto uppajjiyethāti.


pli: Sace ācariyassa cīvaraṁ hoti, antevāsikassa cīvaraṁ na hoti, ācariyena antevāsikassa cīvaraṁ dātabbaṁ, ussukkaṁ vā kātabbaṁ—


pli: kinti nu kho antevāsikassa cīvaraṁ uppajjiyethāti.


pli: Sace ācariyassa parikkhāro hoti, antevāsikassa parikkhāro na hoti, ācariyena antevāsikassa parikkhāro dātabbo, ussukkaṁ vā kātabbaṁ—


pli: kinti nu kho antevāsikassa parikkhāro uppajjiyethāti.


pli: Sace antevāsiko gilāno hoti, kālasseva uṭṭhāya dantakaṭṭhaṁ dātabbaṁ, mukhodakaṁ dātabbaṁ, āsanaṁ paññapetabbaṁ.


pli: Sace yāgu hoti, bhājanaṁ dhovitvā yāgu upanāmetabbā.


pli: Yāguṁ pītassa udakaṁ datvā bhājanaṁ paṭiggahetvā nīcaṁ katvā sādhukaṁ appaṭighaṁsantena dhovitvā paṭisāmetabbaṁ.


pli: Antevāsikamhi vuṭṭhite āsanaṁ uddharitabbaṁ.


pli: Sace so deso uklāpo hoti, so deso sammajjitabbo.


pli: Sace antevāsiko gāmaṁ pavisitukāmo hoti, nivāsanaṁ dātabbaṁ, paṭinivāsanaṁ paṭiggahetabbaṁ, kāyabandhanaṁ dātabbaṁ, saguṇaṁ katvā saṅghāṭiyo dātabbā, dhovitvā patto sodako dātabbo.


pli: Ettāvatā nivattissatīti āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ, paccuggantvā pattacīvaraṁ paṭiggahetabbaṁ, paṭinivāsanaṁ dātabbaṁ, nivāsanaṁ paṭiggahetabbaṁ.


pli: Sace cīvaraṁ sinnaṁ hoti, muhuttaṁ uṇhe otāpetabbaṁ, na ca uṇhe cīvaraṁ nidahitabbaṁ.


pli: Cīvaraṁ saṅgharitabbaṁ.


pli: Cīvaraṁ saṅgharantena caturaṅgulaṁ kaṇṇaṁ ussāretvā cīvaraṁ saṅgharitabbaṁ—


pli: mā majjhe bhaṅgo ahosīti.


pli: Obhoge kāyabandhanaṁ kātabbaṁ.


pli: Sace piṇḍapāto hoti, antevāsiko ca bhuñjitukāmo hoti, udakaṁ datvā piṇḍapāto upanāmetabbo.


pli: Antevāsiko pānīyena pucchitabbo.


pli: Bhuttāvissa udakaṁ datvā pattaṁ paṭiggahetvā nīcaṁ katvā sādhukaṁ appaṭighaṁsantena dhovitvā vodakaṁ katvā muhuttaṁ uṇhe otāpetabbo, na ca uṇhe patto nidahitabbo.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Antevāsikamhi vuṭṭhite āsanaṁ uddharitabbaṁ, pādodakaṁ pādapīṭhaṁ pādakathalikaṁ paṭisāmetabbaṁ.


pli: Sace antevāsiko nahāyitukāmo hoti, nahānaṁ paṭiyādetabbaṁ.


pli: Sace sītena attho hoti, sītaṁ paṭiyādetabbaṁ.


pli: Sace uṇhena attho hoti, uṇhaṁ paṭiyādetabbaṁ.


pli: Sace antevāsiko jantāgharaṁ pavisitukāmo hoti, cuṇṇaṁ sannetabbaṁ, mattikā temetabbā, jantāgharapīṭhaṁ ādāya gantvā jantāgharapīṭhaṁ datvā cīvaraṁ paṭiggahetvā ekamantaṁ nikkhipitabbaṁ, cuṇṇaṁ dātabbaṁ, mattikā dātabbā.


pli: Sace ussahati, jantāgharaṁ pavisitabbaṁ.


pli: Jantāgharaṁ pavisantena mattikāya mukhaṁ makkhetvā purato ca pacchato ca paṭicchādetvā jantāgharaṁ pavisitabbaṁ.


pli: Na ca there bhikkhū anupakhajja nisīditabbaṁ, na navā bhikkhū āsanena paṭibāhitabbā.


pli: Jantāghare antevāsikassa parikammaṁ kātabbaṁ.


pli: Jantāgharā nikkhamantena jantāgharapīṭhaṁ ādāya purato ca pacchato ca paṭicchādetvā jantāgharā nikkhamitabbaṁ.


pli: Udakepi antevāsikassa parikammaṁ kātabbaṁ.


pli: Nahātena paṭhamataraṁ uttaritvā attano gattaṁ vodakaṁ katvā nivāsetvā antevāsikassa gattato udakaṁ pamajjitabbaṁ, nivāsanaṁ dātabbaṁ, saṅghāṭi dātabbā, jantāgharapīṭhaṁ ādāya paṭhamataraṁ āgantvā āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ.


pli: Antevāsiko pānīyena pucchitabbo.


pli: Yasmiṁ vihāre antevāsiko viharati, sace so vihāro uklāpo hoti, sace ussahati, sodhetabbo.


pli: Vihāraṁ sodhentena paṭhamaṁ pattacīvaraṁ nīharitvā ekamantaṁ nikkhipitabbaṁ;


pli: nisīdanapaccattharaṇaṁ nīharitvā ekamantaṁ nikkhipitabbaṁ;


pli: bhisibibbohanaṁ nīharitvā ekamantaṁ nikkhipitabbaṁ;


pli: mañco nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbo;


pli: pīṭhaṁ nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, nīharitvā ekamantaṁ nikkhipitabbaṁ;


pli: mañcapaṭipādakā nīharitvā ekamantaṁ nikkhipitabbā;


pli: kheḷamallako nīharitvā ekamantaṁ nikkhipitabbo;


pli: apassenaphalakaṁ nīharitvā ekamantaṁ nikkhipitabbaṁ;


pli: bhūmattharaṇaṁ yathāpaññattaṁ sallakkhetvā nīharitvā ekamantaṁ nikkhipitabbaṁ.


pli: Sace vihāre santānakaṁ hoti, ullokā paṭhamaṁ otāretabbaṁ, ālokasandhikaṇṇabhāgā pamajjitabbā.


pli: Sace gerukaparikammakatā bhitti kaṇṇakitā hoti, coḷakaṁ temetvā pīḷetvā pamajjitabbā.


pli: Sace kāḷavaṇṇakatā bhūmi kaṇṇakitā hoti, coḷakaṁ temetvā pīḷetvā pamajjitabbā.


pli: Sace akatā hoti bhūmi, udakena paripphositvā sammajjitabbā—


pli: mā vihāro rajena uhaññīti.


pli: Saṅkāraṁ vicinitvā ekamantaṁ chaḍḍetabbaṁ.


pli: Bhūmattharaṇaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Mañcapaṭipādakā otāpetvā pamajjitvā atiharitvā yathāṭhāne ṭhapetabbā.


pli: Mañco otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbo.


pli: Pīṭhaṁ otāpetvā sodhetvā papphoṭetvā nīcaṁ katvā sādhukaṁ appaṭighaṁsantena, asaṅghaṭṭentena kavāṭapiṭṭhaṁ, atiharitvā yathāpaññattaṁ paññapetabbaṁ.


pli: Bhisibibbohanaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Nisīdanapaccattharaṇaṁ otāpetvā sodhetvā papphoṭetvā atiharitvā yathāpaññattaṁ paññapetabbaṁ.


pli: Kheḷamallako otāpetvā pamajjitvā atiharitvā yathāṭhāne ṭhapetabbo.


pli: Apassenaphalakaṁ otāpetvā pamajjitvā atiharitvā yathāṭhāne ṭhapetabbaṁ.


pli: Pattacīvaraṁ nikkhipitabbaṁ.


pli: Pattaṁ nikkhipantena ekena hatthena pattaṁ gahetvā ekena hatthena heṭṭhāmañcaṁ vā heṭṭhāpīṭhaṁ vā parāmasitvā patto nikkhipitabbo.


pli: Na ca anantarahitāya bhūmiyā patto nikkhipitabbo.


pli: Cīvaraṁ nikkhipantena ekena hatthena cīvaraṁ gahetvā ekena hatthena cīvaravaṁsaṁ vā cīvararajjuṁ vā pamajjitvā pārato antaṁ orato bhogaṁ katvā cīvaraṁ nikkhipitabbaṁ.


pli: Sace puratthimā sarajā vātā vāyanti, puratthimā vātapānā thaketabbā.


pli: Sace pacchimā sarajā vātā vāyanti, pacchimā vātapānā thaketabbā.


pli: Sace uttarā sarajā vātā vāyanti, uttarā vātapānā thaketabbā.


pli: Sace dakkhiṇā sarajā vātā vāyanti, dakkhiṇā vātapānā thaketabbā.


pli: Sace sītakālo hoti, divā vātapānā vivaritabbā, rattiṁ thaketabbā.


pli: Sace uṇhakālo hoti, divā vātapānā thaketabbā, rattiṁ vivaritabbā.


pli: Sace pariveṇaṁ uklāpaṁ hoti, pariveṇaṁ sammajjitabbaṁ.


pli: Sace koṭṭhako uklāpo hoti, koṭṭhako sammajjitabbo.


pli: Sace upaṭṭhānasālā uklāpā hoti, upaṭṭhānasālā sammajjitabbā.


pli: Sace aggisālā uklāpā hoti, aggisālā sammajjitabbā.


pli: Sace vaccakuṭi uklāpā hoti, vaccakuṭi sammajjitabbā.


pli: Sace pānīyaṁ na hoti, pānīyaṁ upaṭṭhāpetabbaṁ.


pli: Sace paribhojanīyaṁ na hoti, paribhojanīyaṁ upaṭṭhāpetabbaṁ.


pli: Sace ācamanakumbhiyā udakaṁ na hoti, ācamanakumbhiyā udakaṁ āsiñcitabbaṁ.


pli: Sace antevāsikassa anabhirati uppannā hoti, ācariyena vūpakāsetabbo, vūpakāsāpetabbo, dhammakathā vāssa kātabbā.


pli: Sace antevāsikassa kukkuccaṁ uppannaṁ hoti, ācariyena vinodetabbaṁ, vinodāpetabbaṁ, dhammakathā vāssa kātabbā.


pli: Sace antevāsikassa diṭṭhigataṁ uppannaṁ hoti, ācariyena vivecetabbaṁ, vivecāpetabbaṁ, dhammakathā vāssa kātabbā.


pli: Sace antevāsiko garudhammaṁ ajjhāpanno hoti parivāsāraho, ācariyena ussukkaṁ kātabbaṁ—


pli: kinti nu kho saṅgho, antevāsikassa parivāsaṁ dadeyyāti.


pli: Sace antevāsiko mūlāyapaṭikassanāraho hoti, ācariyena ussukkaṁ kātabbaṁ—


pli: kinti nu kho saṅgho antevāsikaṁ mūlāya paṭikasseyyāti.


pli: Sace antevāsiko mānattāraho hoti, ācariyena ussukkaṁ kātabbaṁ—


pli: kinti nu kho saṅgho antevāsikassa mānattaṁ dadeyyāti.


pli: Sace antevāsiko abbhānāraho hoti, ācariyena ussukkaṁ kātabbaṁ—


pli: kinti nu kho saṅgho antevāsikaṁ abbheyyāti.


pli: Sace saṅgho antevāsikassa kammaṁ kattukāmo hoti, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, ācariyena ussukkaṁ kātabbaṁ—


pli: kinti nu kho saṅgho antevāsikassa kammaṁ na kareyya, lahukāya vā pariṇāmeyyāti.


pli: Kataṁ vā panassa hoti saṅghena kammaṁ, tajjanīyaṁ vā niyassaṁ vā pabbājanīyaṁ vā paṭisāraṇīyaṁ vā ukkhepanīyaṁ vā, ācariyena ussukkaṁ kātabbaṁ—


pli: kinti nu kho antevāsiko sammā vatteyya, lomaṁ pāteyya, netthāraṁ vatteyya, saṅgho taṁ kammaṁ paṭippassambheyyāti.


pli: Sace antevāsikassa cīvaraṁ dhovitabbaṁ hoti, ācariyena ācikkhitabbaṁ—‘evaṁ dhoveyyāsī’ti,


pli: ussukkaṁ vā kātabbaṁ—kinti nu kho antevāsikassa cīvaraṁ dhoviyethāti.


pli: Sace antevāsikassa cīvaraṁ kātabbaṁ hoti, ācariyena ācikkhitabbaṁ—‘evaṁ kareyyāsī’ti,


pli: ussukkaṁ vā kātabbaṁ—kinti nu kho antevāsikassa cīvaraṁ kariyethāti.


pli: Sace antevāsikassa rajanaṁ pacitabbaṁ hoti, ācariyena ācikkhitabbaṁ—‘evaṁ paceyyāsī’ti,


pli: ussukkaṁ vā kātabbaṁ—kinti nu kho antevāsikassa rajanaṁ paciyethāti.


pli: Sace antevāsikassa cīvaraṁ rajitabbaṁ hoti, ācariyena ācikkhitabbaṁ—‘evaṁ rajeyyāsī’ti,


pli: ussukkaṁ vā kātabbaṁ—kinti nu kho antevāsikassa cīvaraṁ rajiyethāti.


pli: Cīvaraṁ rajantena sādhukaṁ samparivattakaṁ samparivattakaṁ rajitabbaṁ, na ca acchinne theve pakkamitabbaṁ.


pli: Sace antevāsiko gilāno hoti, yāvajīvaṁ upaṭṭhātabbo, vuṭṭhānamassa āgametabban”ti.


pli: Antevāsikavattaṁ niṭṭhitaṁ.


pli: Chaṭṭho bhāṇavāro.


pli: 20. Paṇāmanākhamāpanā


pli: Tena kho pana samayena antevāsikā ācariyesu na sammā vattanti …pe…


pli: bhagavato etamatthaṁ ārocesuṁ …pe…


pli: “na, bhikkhave, antevāsikena ācariyamhi na sammā vattitabbaṁ.


pli: Yo na sammā vatteyya, āpatti dukkaṭassā”ti.


pli: Neva sammā vattanti.


pli: Bhagavato etamatthaṁ ārocesuṁ …pe…


pli: “anujānāmi, bhikkhave, asammāvattantaṁ paṇāmetuṁ.


pli: Evañca pana, bhikkhave, paṇāmetabbo—


pli: paṇāmemi tanti vā, māyidha paṭikkamīti vā, nīhara te pattacīvaranti vā, nāhaṁ tayā upaṭṭhātabboti vā.


pli: Kāyena viññāpeti, vācāya viññāpeti, kāyena vācāya viññāpeti, paṇāmito hoti antevāsiko;


pli: na kāyena viññāpeti, na vācāya viññāpeti, na kāyena vācāya viññāpeti, na paṇāmito hoti antevāsiko”ti.


pli: Tena kho pana samayena antevāsikā paṇāmitā na khamāpenti.


pli: Bhagavato etamatthaṁ ārocesuṁ.


pli: “Anujānāmi, bhikkhave, khamāpetun”ti.


pli: Neva khamāpenti.


pli: “Na, bhikkhave, paṇāmitena na khamāpetabbo.


pli: Yo na khamāpeyya, āpatti dukkaṭassā”ti.


pli: Tena kho pana samayena ācariyā khamāpiyamānā na khamanti.


pli: “Anujānāmi, bhikkhave, khamitun”ti.


pli: Neva khamanti.


pli: Antevāsikā pakkamantipi vibbhamantipi titthiyesupi saṅkamanti.


pli: “Na, bhikkhave, khamāpiyamānena na khamitabbaṁ.


pli: Yo na khameyya, āpatti dukkaṭassā”ti.


pli: Tena kho pana samayena ācariyā sammāvattantaṁ paṇāmenti, asammāvattantaṁ na paṇāmenti.


pli: “Na, bhikkhave, sammāvattanto paṇāmetabbo.


pli: Yo paṇāmeyya, āpatti dukkaṭassa.


pli: Na ca, bhikkhave, asammāvattanto na paṇāmetabbo.


pli: Yo na paṇāmeyya, āpatti dukkaṭassāti.


pli: Pañcahi, bhikkhave, aṅgehi samannāgato antevāsiko paṇāmetabbo.


pli: Ācariyamhi nādhimattaṁ pemaṁ hoti, nādhimatto pasādo hoti, nādhimattā hirī hoti, nādhimatto gāravo hoti, nādhimattā bhāvanā hoti—


pli: imehi kho, bhikkhave, pañcahaṅgehi samannāgato antevāsiko paṇāmetabbo.


pli: Pañcahi, bhikkhave, aṅgehi samannāgato antevāsiko na paṇāmetabbo.


pli: Ācariyamhi adhimattaṁ pemaṁ hoti, adhimatto pasādo hoti, adhimattā hirī hoti, adhimatto gāravo hoti, adhimattā bhāvanā hoti—


pli: imehi kho, bhikkhave, pañcahaṅgehi samannāgato antevāsiko na paṇāmetabbo.


pli: Pañcahi, bhikkhave, aṅgehi samannāgato antevāsiko alaṁ paṇāmetuṁ.


pli: imehi kho, bhikkhave, pañcahaṅgehi samannāgato antevāsiko alaṁ paṇāmetuṁ.


pli: Pañcahi, bhikkhave, aṅgehi samannāgato antevāsiko nālaṁ paṇāmetuṁ.


pli: imehi kho, bhikkhave, pañcahaṅgehi samannāgato antevāsiko nālaṁ paṇāmetuṁ.


pli: Pañcahi, bhikkhave, aṅgehi samannāgataṁ antevāsikaṁ appaṇāmento ācariyo sātisāro hoti, paṇāmento anatisāro hoti.


pli: imehi kho, bhikkhave, pañcahaṅgehi samannāgataṁ antevāsikaṁ appaṇāmento ācariyo sātisāro hoti, paṇāmento anatisāro hoti.


pli: Pañcahi, bhikkhave, aṅgehi samannāgataṁ antevāsikaṁ paṇāmento ācariyo sātisāro hoti, appaṇāmento anatisāro hoti.


pli: imehi kho, bhikkhave, pañcahaṅgehi samannāgataṁ antevāsikaṁ paṇāmento ācariyo sātisāro hoti, appaṇāmento anatisāro hotī”ti.


pli: Paṇāmanā khamāpanā niṭṭhitā.


pli: 21. Bālaabyattavatthu


pli: Tena kho pana samayena bhikkhū, dasavassamhā dasavassamhāti, bālā abyattā nissayaṁ denti.


pli: Dissanti ācariyā bālā, antevāsikā paṇḍitā.


pli: Dissanti ācariyā abyattā, antevāsikā byattā.


pli: Dissanti ācariyā appassutā, antevāsikā bahussutā.


pli: Dissanti ācariyā duppaññā, antevāsikā paññavanto.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhikkhū—dasavassamhā dasavassamhāti—bālā abyattā nissayaṁ dassanti.


pli: Dissanti ācariyā bālā antevāsikā paṇḍitā, dissanti ācariyā abyattā antevāsikā byattā, dissanti ācariyā appassutā antevāsikā bahussutā, dissanti ācariyā duppaññā antevāsikā paññavanto”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, bhikkhū—


pli: dasavassamhā dasavassamhāti—


pli: bālā abyattā nissayaṁ denti …pe…


pli: “saccaṁ, bhagavā”ti.


pli: Vigarahi buddho bhagavā …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, bālena abyattena nissayo dātabbo.


pli: Yo dadeyya, āpatti dukkaṭassa.


pli: Anujānāmi, bhikkhave, byattena bhikkhunā paṭibalena dasavassena vā atirekadasavassena vā nissayaṁ dātun”ti.


pli: Bālaabyattavatthu niṭṭhitaṁ.


pli: 22. Nissayapaṭippassaddhikathā


pli: Tena kho pana samayena bhikkhū ācariyupajjhāyesu pakkantesupi vibbhantesupi kālaṅkatesupi pakkhasaṅkantesupi nissayapaṭippassaddhiyo na jānanti.


pli: Bhagavato etamatthaṁ ārocesuṁ.


pli: “Pañcimā, bhikkhave, nissayapaṭippassaddhiyo upajjhāyamhā—


pli: upajjhāyo pakkanto vā hoti, vibbhanto vā, kālaṅkato vā, pakkhasaṅkanto vā, āṇattiyeva pañcamī.


pli: Imā kho, bhikkhave, pañca nissayapaṭippassaddhiyo upajjhāyamhā.


pli: Chayimā, bhikkhave, nissayapaṭippassaddhiyo ācariyamhā—


pli: ācariyo pakkanto vā hoti, vibbhanto vā, kālaṅkato vā, pakkhasaṅkanto vā, āṇattiyeva pañcamī, upajjhāyena vā samodhānagato hoti.


pli: Imā kho, bhikkhave, cha nissayapaṭippassaddhiyo ācariyamhā.


pli: Nissayapaṭippassaddhikathā niṭṭhitā.


pli: 23. Upasampādetabbapañcaka


pli: Pañcahi, bhikkhave, aṅgehi samannāgatena bhikkhunā na upasampādetabbaṁ, na nissayo dātabbo, na sāmaṇero upaṭṭhāpetabbo.


pli: Na asekkhena sīlakkhandhena samannāgato hoti, na asekkhena samādhikkhandhena samannāgato hoti, na asekkhena paññākkhandhena samannāgato hoti, na asekkhena vimuttikkhandhena samannāgato hoti, na asekkhena vimuttiñāṇadassanakkhandhena samannāgato hoti—


pli: imehi kho, bhikkhave, pañcahaṅgehi samannāgatena bhikkhunā na upasampādetabbaṁ, na nissayo dātabbo, na sāmaṇero upaṭṭhāpetabbo.


pli: Pañcahi, bhikkhave, aṅgehi samannāgatena bhikkhunā upasampādetabbaṁ, nissayo dātabbo, sāmaṇero upaṭṭhāpetabbo.


pli: Asekkhena sīlakkhandhena samannāgato hoti, asekkhena samādhikkhandhena samannāgato hoti, asekkhena paññākkhandhena samannāgato hoti, asekkhena vimuttikkhandhena samannāgato hoti, asekkhena vimuttiñāṇadassanakkhandhena samannāgato hoti—


pli: imehi kho, bhikkhave, pañcahaṅgehi samannāgatena bhikkhunā upasampādetabbaṁ, nissayo dātabbo, sāmaṇero upaṭṭhāpetabbo.


pli: Aparehipi, bhikkhave, pañcahaṅgehi samannāgatena bhikkhunā na upasampādetabbaṁ, na nissayo dātabbo, na sāmaṇero upaṭṭhāpetabbo.


pli: Attanā na asekkhena sīlakkhandhena samannāgato hoti, na paraṁ asekkhe sīlakkhandhe samādapetā;


pli: attanā na asekkhena samādhikkhandhena samannāgato hoti, na paraṁ asekkhe samādhikkhandhe samādapetā;


pli: attanā na asekkhena paññākkhandhena samannāgato hoti, na paraṁ asekkhe paññākkhandhe samādapetā;


pli: attanā na asekkhena vimuttikkhandhena samannāgato hoti, na paraṁ asekkhe vimuttikkhandhe samādapetā;


pli: attanā na asekkhena vimuttiñāṇadassanakkhandhena samannāgato hoti, na paraṁ asekkhe vimuttiñāṇadassanakkhandhe samādapetā—


pli: Attanā asekkhena sīlakkhandhena samannāgato hoti, paraṁ asekkhe sīlakkhandhe samādapetā;


pli: attanā asekkhena samādhikkhandhena samannāgato hoti, paraṁ asekkhe samādhikkhandhe samādapetā;